
  ΕΛΛΗΝΙΚΗ ΔΗΜΟΚΡΑΤΙΑ                                                                                                
  ΝΟΜΟΣ ΛΕΥΚΑΔΑΣ







ΑΝΑΡΤΗΤΕΑ ΣΤΟ ΔΙΑΔΙΚΤΥΟ
  ΔΗΜΟΣ ΛΕΥΚΑΔΑΣ

   
ΑΠΟΣΠΑΣΜΑ

Από το πρακτικό της αρ.  22ης/26 Συνεδρίασης 

ΤΟΥ ΔΗΜΟΤΙΚΟΥ ΣΥΜΒΟΥΛΙΟΥ ΛΕΥΚΑΔΑΣ

ΑΡ.ΑΠΟΦ. 137/2026
Στη Λευκάδα σήμερα στις 03 του μηνός Αυγούστου, του έτους 2026, ημέρα Δευτέρα και ώρα 18:00, ήρθε σε  δημόσια, δια ζώσης, τακτική συνεδρίαση το Δημοτικό Συμβούλιο Λευκάδας,   σύμφωνα με τις δ/ξεις των άρθρων 117 έως και 134 του Ν.5314/2026  και την υπ΄ αριθ. 66/2025 απόφαση Δ.Σ. ύστερα από την με αρ. πρωτ. 20877/30.7.2026 πρόσκληση του Προέδρου του, η οποία επιδόθηκε και δημοσιεύθηκε νόμιμα.   

Ο Δήμαρχος Δρ. Ξενοφών Ν. Βεργίνης, προσκλήθηκε νόμιμα και παρίσταται στη συνεδρίαση.

Στη συνεδρίαση παρευρίσκεται και ο Νικόλαος Ζαβιτσάνος, υπάλληλος του Δήμου, για την τήρηση των πρακτικών.

Αφού διαπιστώθηκε νόμιμη απαρτία, δηλαδή σε σύνολο είκοσι εννέα (29) μελών βρέθηκαν παρόντα 

είκοσι πέντε (25)  μέλη, ο Πρόεδρος κήρυξε την έναρξη της Συνεδρίασης.

ΠΑΡΑΤΗΡΗΣΕΙΣ:

Τα θέματα συζητήθηκαν με την εξής σειρά: θέμα Ε.Η.Δ. 1,8, 2, 3, 4, 5, 6, 7, 9, 10, 11 και 12,  της Η.Δ.

Ο Δ.Σ. Λάζαρης Αρίστος αποχώρησε πριν την συζήτηση του 2ου θέματος της Η.Δ.

Οι Δ.Σ. Γαντζίας Ιωάννης και Αραβανή Χριστίνα προσήλθαν κατά την διάρκεια συζήτησης του 1ου θέματος της Η.Δ.

Οι Δ.Σ. Κάτσενου Θεοδώρα, Καλός Χαράλαμπος, Μπελεγρίνος Σπυρίδων, Γαζής Γεώργιος Δρακονταειδής Κων/νος, Σέρβος Κων/νος Θερμός Ευάγγελος, Βερροιώτης Αλέξανδρος και Λύγδας Σπυρίδων αποχώρησαν πριν την συζήτηση του 8ου θέματος της Η.Δ., ενώ ο τελευταίος επανήλθε στην συνεδρίαση με τηλεδιάσκεψη.

 Οι Δ.Σ. Βεργίνης Σπυρίδων, Κονιδάρης Κων/νος και  Γιαννιώτης Παναγιώτης αποχώρησαν πριν την συζήτηση του 5ου θέματος της Η.Δ.
ΘΕΜΑ 1ο:    Απόφαση ΔΣ έγκρισης τροποποίησης Κανονισμού Λειτουργίας Δημοτικού Συμβουλίου Λευκάδας, σύμφωνα με το άρθρο 120, παρ. 1γ Ν. 5314/2026, σε συνδυασμό με την υπ’ αριθ. 2804/20.01.2025 (ΦΕΚ 109/21.01.2025, τεύχος Β΄) Υπουργική Απόφαση «Πρότυπος Κανονισμός Λειτουργίας Δημοτικού Συμβουλίου»
                                                                                      Εισηγητής:  Ευστάθιος Σκλαβενίτης, Πρόεδρος Δ.Σ.
Ο Πρόεδρος του Δημ. Συμβουλίου, κ. Ευστάθιος Σκλαβενίτης, πήρε τον λόγο ως εισηγητής του θέματος και έθεσε υπόψη των μελών του Δ.Σ. τα εξής:

Έχοντας υπόψη:

1.Τις δ/ξεις του άρθρου 120, παρ. 1γ Ν. 5314/2026, σύμφωνα με τις οποίες το Δημοτικό Συμβούλιο καταρτίζει με την απόλυτη πλειοψηφία του συνόλου των μελών του τον κανονισμό λειτουργίας του. Ο κανονισμός λειτουργίας του ψηφίζεται εντός τριών (3) μηνών μετά την έναρξη της αυτοδιοικητικής περιόδου και τροποποιείται όποτε το αποφασίσει το συμβούλιο, με την ίδια πλειοψηφία. 

2. Τις δ/ξεις του άρθρου 129, παρ. 9 Ν. 5314/2026, σύμφωνα με τις οποίες με τον κανονισμό λειτουργίας του συμβουλίου, επιβάλλονται αντίστοιχοι χρονικοί περιορισμοί για τις αγορεύσεις και τις συζητήσεις στο συμβούλιο, για τον δήμαρχο και τους αντιδημάρχους, τους επικεφαλής των παρατάξεων, τους ειδικούς αγορητές και τα μέλη του συμβουλίου, καθώς και για τον συμπαραστάτη του δημότη και της επιχείρησης και τον πρόεδρο του συμβουλίου νέων. 
3. Την υπ’ αριθ. 2804/20.01.2025 (ΦΕΚ 109/Β΄/21-01-25) απόφαση ΥΠ.ΕΣ «Πρότυπος Κανονισμός Λειτουργίας Δημοτικού Συμβουλίου».

4. Την υπ’ αριθ. 66/2025 (ΑΔΑ: 6ΗΤ0ΩΛΙ-ΠΕΟ) προηγούμενη απόφαση Δ.Σ. περί έγκρισης Κανονισμού Λειτουργίας Δημοτικού Συμβουλίου Λευκάδας, σύμφωνα με την υπ’ αριθ. 2804/20.01.2025 (ΦΕΚ 109/21.01.2025, τεύχος Β) απόφαση ΥΠ.ΕΣ «Πρότυπος Κανονισμός Λειτουργίας Δημοτικού Συμβουλίου».

Εισηγούμαστε

 την έκδοση νέου Κανονισμού Λειτουργίας Δημοτικού Συμβουλίου Λευκάδας, ο οποίος έχει ως εξής:

Άρθρο 1
Σκοπός του Κανονισμού Λειτουργίας Δημοτικού Συμβουλίου 
1. Με τον παρόντα Κανονισμό Λειτουργίας Δημοτικού Συμβουλίου αποτυπώνονται οι ειδικότερες ρυθμίσεις για την εφαρμογή των διατάξεων των άρθρων 120, 129 και 150 του Ν 5314/2026  (ΦΕΚ Α 103/29.06.2026), για την εύρυθμη λειτουργία του Δημοτικού Συμβουλίου, σε συνδυασμό ιδίως με τα άρθρα 121, 122, 123, 124, 125, 126, 127, 128 και 129 του ιδίου Νόμου. 

2. Το Δημοτικό Συμβούλιο καταρτίζει με την απόλυτη πλειοψηφία του συνόλου των μελών του τον κανονισμό λειτουργίας του. Ο κανονισμός λειτουργίας του ψηφίζεται εντός τριών (3) μηνών μετά την έναρξη της αυτοδιοικητικής περιόδου και τροποποιείται όποτε το αποφασίσει το συμβούλιο, με την ίδια πλειοψηφία. 

Άρθρο 2
Όργανα Διοίκησης του Δήμου
1. Αιρετά όργανα διοίκησης του Δήμου είναι ο δήμαρχος, το δημοτικό συμβούλιο και η δημοτική επιτροπή. 

2. Οι εκπρόσωποι δημοτικών κοινοτήτων, οι πρόεδροι συμβουλίων δημοτικών κοινοτήτων και τα συμβούλια δημοτικών κοινοτήτων αποτελούν όργανα ενδοδημοτικής αποκέντρωσης του Δήμου, γεγονός που επιβάλλει την ομαλή συνεργασία για τη διευθέτηση των θεμάτων που διαχειρίζονται.

3. Ο Συμπαραστάτης του δημότη και της επιχείρησης, οι γνωμοδοτικές επιτροπές του δημοτικού συμβουλίου, το Συμβούλιο Ένταξης Μεταναστών και Προσφύγων, καθώς και το συμβούλιο νέων, λειτουργούν, στο πλαίσιο των αρμοδιοτήτων τους, ως διαμεσολαβητικά και συμβουλευτικά όργανα του Δήμου.

Άρθρο 3
Δημοτικό Συμβούλιο - Άσκηση Αρμοδιοτήτων
1. Το δημοτικό συμβούλιο:

 α) Αποφασίζει για όλα τα θέματα που αφορούν στον δήμο, εκτός από εκείνα που:

 αα) ανήκουν από τον νόμο στην αρμοδιότητα του δημάρχου, ή σε άλλο όργανο του δήμου, ή

 αβ) το συμβούλιο έχει μεταβιβάσει στη δημοτική επιτροπή, με απόφασή του, η οποία λαμβάνεται με την απόλυτη πλειοψηφία των παρόντων.

 β) Για θέματα ιδιαίτερα σοβαρά, με ειδική αιτιολογία και με την απόλυτη πλειοψηφία του συνόλου των μελών του, δύναται να αποφασίζει ότι θα ασκήσει το ίδιο αρμοδιότητες της δημοτικής επιτροπής.

 γ) Καταρτίζει με την απόλυτη πλειοψηφία του συνόλου των μελών του τον κανονισμό λειτουργίας του. Ο κανονισμός λειτουργίας του ψηφίζεται εντός τριών (3) μηνών μετά από την έναρξη της αυτοδιοικητικής περιόδου και τροποποιείται όποτε το αποφασίσει το συμβούλιο, με την ίδια πλειοψηφία.

 δ) Γνωμοδοτεί όποτε δημόσιες αρχές ή αρμόδια όργανα ζητούν τη γνώμη του και εκφράζει τις θέσεις του σε θέματα τοπικού ενδιαφέροντος.

2. Το Δημοτικό Συμβούλιο δύναται να αποφασίζει, για θέματα ιδιαίτερα σοβαρά, με ειδική αιτιολογία και με την απόλυτη πλειοψηφία του συνόλου των μελών του, ότι θα ασκήσει το ίδιο τις αποφασιστικές αρμοδιότητες της δημοτικής επιτροπής.

3. Το Δημοτικό Συμβούλιο μπορεί, με απόφασή του, που λαμβάνεται με την απόλυτη πλειοψηφία των παρόντων, να μεταβιβάζει στη Δημοτική Επιτροπή αρμοδιότητές του, σχετικές με το αντικείμενό της. 

4. Το Δημοτικό Συμβούλιο είναι αρμόδιο να λάβει απόφαση για όλα τα θέματα ημερήσιας διάταξης που περιλαμβάνονται στις προσκλήσεις της Δημοτικής Επιτροπής, αν μετά από δύο συνεχείς συνεδριάσεις η Δημοτική Επιτροπή δεν έχει απαρτία ή αν δε συγκεντρώνει την απαραίτητη πλειοψηφία για τη λήψη απόφασης.

5. Η δημοτική επιτροπή με ειδική απόφαση, που λαμβάνεται με την απόλυτη πλειοψηφία του συνόλου των μελών της, δύναται να παραπέμπει συγκεκριμένο θέμα της αρμοδιότητάς της στο δημοτικό συμβούλιο για τη λήψη απόφασης, εφόσον κρίνει ότι αυτό επιβάλλεται από την ιδιαίτερη σοβαρότητά του.

6. Το Δημοτικό Συμβούλιο, για θέματα που αφορούν την εδαφική περιφέρεια μιας Δημοτικής Κοινότητας, μπορεί με απόφασή του, η οποία λαμβάνεται με την απόλυτη πλειοψηφία του συνόλου των μελών του και η οποία δημοσιεύεται σε μία (1) τουλάχιστον ημερήσια ή εβδομαδιαία εφημερίδα του νομού και αναρτάται στην ιστοσελίδα του Δήμου, να μεταβιβάζει, με την επιφύλαξη των προβλεπόμενων στην παρ. 2 του άρθρου 84 του ν. 3852/2010, συγκεκριμένες αρμοδιότητές του στους Προέδρους ή στα Συμβούλια Δημοτικών Κοινοτήτων.

7. Έναν (1) μήνα πριν από τη διενέργεια των εκλογών και μέχρι την εγκατάσταση των νέων αυτοδιοικητικών αρχών, το δημοτικό συμβούλιο αποφασίζει μόνο για θέματα που αναφέρονται σε έκτακτες περιπτώσεις, εξαιρετικά επείγουσας και απρόβλεπτης ανάγκης, καθώς και για θέματα που αφορούν στην υλοποίηση συγχρηματοδοτούμενων έργων. 

Άρθρο 4
Τρόπος και τόπος συνεδρίασης του δημοτικού συμβουλίου
1. Το δημοτικό συμβούλιο, με απόφαση του προέδρου του, δύναται να συνεδριάζει:

 α) δια ζώσης στο κατάστημα της έδρας του δήμου ή και εκτός αυτού, σε τόπο εντός της χωρικής έκτασης του δήμου, ή

 β) με τηλεδιάσκεψη, με κάθε πρόσφορο μέσο ηλεκτρονικών επικοινωνιών, ή

 γ) με μικτό τρόπο, διά ζώσης και με τηλεδιάσκεψη.

2. Στις δια ζώσης ή με μικτό τρόπο συνεδριάσεις, το Συμβούλιο μπορεί να αποφασίζει, με την απόλυτη πλειοψηφία του συνόλου των μελών του, να συνεδριάζει μόνιμα ή κατά περίπτωση: α) Σε άλλο κατάλληλο οίκημα της έδρας, αν κρίνει ότι το δημοτικό κατάστημα είναι ακατάλληλο ή δεν επαρκεί για τη συγκεκριμένη περίπτωση, β) με την ίδια αυξημένη πλειοψηφία το Συμβούλιο μπορεί να συνεδριάζει εκτός της έδρας του, γ) το Δημοτικό Συμβούλιο μπορεί να αποφασίζει, με τη συνήθη πλειοψηφία, τη διεξαγωγή της συνεδρίασης στην ιστορική έδρα του Δήμου.

Άρθρο 5
Χρόνος σύγκλησης του Δημοτικού Συμβουλίου  
1. Το δημοτικό συμβούλιο συνεδριάζει, ύστερα από πρόσκληση του προέδρου του, τουλάχιστον μία (1) φορά τον μήνα, όποτε υπάρχουν κατεπείγουσες περιπτώσεις που δικαιολογούν την άμεσή σύγκλησή του, καθώς και όποτε το ζητήσει ο δήμαρχος ή η δημοτική επιτροπή.
2. Οι συνεδριάσεις του Δημοτικού Συμβουλίου διεξάγονται, κατά κανόνα, κατά τις απογευματινές έως βραδινές ώρες. Σε κάθε περίπτωση ο Πρόεδρος, κατά τη σύνταξη της πρόσκλησης, λαμβάνει υπόψη του τον χρόνο που διευκολύνει την πλειονότητα των μελών του Δημοτικού Συμβουλίου.

3. Η αδικαιολόγητη παράλειψη του προέδρου, για δύο (2) συνεχείς φορές, να καλέσει το συμβούλιο με οποιονδήποτε τρόπο σύμφωνα με την παρ. 1, συνιστά σοβαρή παράβαση καθήκοντος, για την οποία εφαρμόζεται η πειθαρχική διαδικασία του άρθρου 714 Ν 5314/2026, περί πειθαρχικής διαδικασίας.

Άρθρο 6
Δημοσιότητα των συνεδριάσεων του Δημοτικού Συμβουλίου
1. Ο δημόσιος χαρακτήρας της συνεδρίασης του δημοτικού συμβουλίου, καθώς και η δυνατότητα πρόσβασης και παρουσίας των δημοτών, κατοίκων και φορέων της τοπικής κοινωνίας σε αυτή, διασφαλίζονται τόσο στη δια ζώσης, όσο και στη συνεδρίαση με τηλεδιάσκεψη.

 2. Είναι υποχρεωτική η ταυτόχρονη μετάδοση της συνεδρίασης, εφόσον διεξάγεται δημόσια, με ανάρτηση σχετικού συνδέσμου στην ιστοσελίδα του δήμου ή σε μέσα κοινωνικής δικτύωσης του δήμου, εφόσον υπάρχουν.

 3. Η συνεδρίαση δεν δύναται να διεξαχθεί και να μεταδοθεί δημόσια, αν αυτό αποφασιστεί με πλειοψηφία των τριών πέμπτων (3/5) του συνολικού αριθμού των μελών του δημοτικού συμβουλίου, η οποία αιτιολογείται ειδικά και απαγγέλλεται σε δημόσια συνεδρίαση.

 4. Στους δημοσιογράφους και γενικά σε όλα τα μέσα μαζικής ενημέρωσης, παρέχεται κάθε διευκόλυνση, σύμφωνα με to άρθρο 28 του ν. 4624/2019 (Α` 137), περί επεξεργασίας και ελευθερίας έκφρασης και πληροφόρησης. Επιτρέπεται η ραδιοφωνική και τηλεοπτική κάλυψη των συνεδριάσεων του δημοτικού συμβουλίου, με απόφαση του προέδρου του, υπό την επιφύλαξη της παρ. 3.

 5. Κατά τη διάρκεια της δημόσιας συνεδρίασης διασφαλίζεται η προηγούμενη προσήκουσα ενημέρωση των μελών του συμβουλίου, των συμμετεχόντων και παρακολουθούντων ότι η δημόσια συνεδρίαση μεταδίδεται διαδικτυακά και λαμβάνει χώρα επεξεργασία δεδομένων προσωπικού χαρακτήρα εικόνας και φωνής. Εάν κάποιος από τους συμμετέχοντες δεν επιθυμεί την επεξεργασία των ανωτέρω δεδομένων προσωπικού χαρακτήρα παρέχεται εναλλακτικός τρόπος υποβολής ερώτησης και μέριμνα για τη μη μετάδοση της φωνής ή της εικόνας του στο διαδίκτυο. Οι δήμοι ενεργούν ως αυτοτελώς υπεύθυνοι επεξεργασίας για τα δεδομένα που εισάγουν και διαχειρίζονται στο πλαίσιο των αρμοδιοτήτων τους. Η τήρηση των δεδομένων προσωπικού χαρακτήρα λαμβάνει χώρα μόνο για το απολύτως αναγκαίο χρονικό διάστημα για την επίτευξη του σκοπού της επεξεργασίας. Μετά την παρέλευση του διαστήματος αυτού, τα δεδομένα διαγράφονται ή ανωνυμοποιούνται, εκτός εάν η περαιτέρω τήρησή τους επιβάλλεται από ειδική διάταξη νόμου ή από υποχρέωση αρχειοθέτησης σύμφωνα με την κείμενη νομοθεσία.

6. Στις συνεδριάσεις του Δημοτικού Συμβουλίου, είτε διεξάγονται δια ζώσης, είτε με ηλεκτρονικά μέσα, οι παριστάμενοι πολίτες πρέπει να είναι ευπρεπείς και με σεβασμό στην τήρηση της διαδικασίας του Δημοτικού Συμβουλίου και της εφαρμογής του Κανονισμού Λειτουργίας. Σε αντίθετη περίπτωση, ο Πρόεδρος μπορεί να αποβάλει από την αίθουσα παριστάμενο πολίτη που διαταράσσει την τάξη ή παρακωλύει τη συνεδρίαση ή και να διατάξει την εκκένωση της αίθουσας από πολίτες.

7. Στους δημοσιογράφους και γενικά σε όλα τα μέσα μαζικής ενημέρωσης, παρέχεται κάθε διευκόλυνση. Επιτρέπεται η ραδιοφωνική και τηλεοπτική κάλυψη των συνεδριάσεων του Δημοτικού Συμβουλίου.

Άρθρο 7
Πρόσκληση για σύγκληση του Δημοτικού Συμβουλίου σε τακτική ή κατεπείγουσα συνεδρίαση 
1. Το δημοτικό συμβούλιο συνεδριάζει, ύστερα από γραπτή πρόσκληση του προέδρου του, στην οποία αναγράφονται ο τρόπος, ο χρόνος, ο τόπος σύγκλησης της συνεδρίασης, καθώς και τα θέματα της ημερήσιας διάταξης.

 2. Η πρόσκληση αναρτάται αυθημερόν στην ιστοσελίδα του δήμου και κοινοποιείται στους συμβούλους, με μήνυμα ηλεκτρονικού ταχυδρομείου τρεις (3) τουλάχιστον πλήρεις ημέρες πριν από την ημέρα της συνεδρίασης μαζί με τις εισηγήσεις των αρμόδιων υπηρεσιών, σε ηλεκτρονική διεύθυνση που έχει δηλωθεί στη Γραμματεία του Δημοτικού Συμβουλίου, με εξαίρεση την περίπτωση κατεπείγουσας συνεδρίασης του άρθρου 125 Ν 5314/2026, περί πρόσκλησης για σύγκληση δημοτικού συμβουλίου σε κατεπείγουσα συνεδρίαση, και της συζήτησης θέματος εκτός ημερήσιας διάταξης της παρ. 3 του άρθρου 126 Ν 5314/2026, περί του περιεχομένου ημερήσιας διάταξης συνεδρίασης δημοτικού συμβουλίου. 


Όταν στα θέματα της ημερήσιας διάταξης περιλαμβάνονται αιτήσεις, αναφορές ή προτάσεις δημοτών και κατοίκων, ενημερώνονται με μήνυμα ηλεκτρονικού ταχυδρομείου και οι ενδιαφερόμενοι δημότες και κάτοικοι τουλάχιστον μία (1) ημέρα πριν από τη συνεδρίαση.

 3. Η συνεδρίαση δεν είναι νόμιμη αν δεν έχει προσκληθεί, καθόλου ή εγκαίρως, έστω και ένα μέλος του συμβουλίου, εκτός και αν το μέλος αυτό είναι παρόν και δεν αντιλέγει για την πραγματοποίηση της συνεδρίασης. 
4. Στις συνεδριάσεις του συμβουλίου προσκαλείται ο δήμαρχος, αλλιώς η συνεδρίαση είναι άκυρη. Ο πρόεδρος έχει το δικαίωμα να καλεί στη συνεδρίαση υπαλλήλους, εκπροσώπους φορέων ή ιδιώτες, καθώς και τον συμπαραστάτη του δημότη και της επιχείρησης, του άρθρου 152, περί συμπαραστάτη του δημότη και της επιχείρησης, προκειμένου να συμβάλλουν με τις τοποθετήσεις τους στην καλύτερη διαμόρφωση της απόφασης. Ο πρόεδρος του δημοτικού συμβουλίου καλεί υποχρεωτικά και τον πρόεδρο συμβουλίου νέων, σύμφωνα με την παρ. 2 του άρθρου 160 Ν 5314/2026, περί προέδρου και λειτουργίας συμβουλίου νέων.
5. Στις συνεδριάσεις του Δημοτικού Συμβουλίου, όταν συζητούνται θέματα που αφορούν αποκλειστικά Δημοτική Κοινότητα του Δήμου, προσκαλείται με τον ανωτέρω τρόπο και ο Πρόεδρος του Συμβουλίου ή ο Πρόεδρος της αντίστοιχης Δημοτικής Κοινότητας, ο οποίος, στην περίπτωση αυτή, μετέχει στη συζήτηση με δικαίωμα ψήφου. Η συνεδρίαση δεν είναι νόμιμη, αν δεν έχει προσκληθεί καθόλου ή εγκαίρως, ο Πρόεδρος του Συμβουλίου ή ο Πρόεδρος της αντίστοιχης Δημοτικής Κοινότητας, εκτός κι αν το μέλος αυτό είναι παρόν και δεν αντιλέγει για την πραγματοποίηση της συνεδρίασης.

6. Αν, μετά από την αποστολή της πρόσκλησης, προκύψουν λόγοι ανωτέρας βίας για τους οποίους δεν μπορεί να πραγματοποιηθεί η συνεδρίαση, είναι δυνατόν ο πρόεδρος να την αναβάλει ή ακόμα και να τη ματαιώσει, αναφέροντας τους λόγους που το επιβάλλουν. Σε περίπτωση αναβολής, η συνεδρίαση δύναται να πραγματοποιηθεί με τα ίδια θέματα της ημερήσιας διάταξης, μετά την άρση των λόγων αναβολής, και σε χρόνο όχι μεγαλύτερο των τριών (3) ημερών από την αρχική ορισθείσα ημερομηνία πραγματοποίησης της συνεδρίασης. Διαφορετικά η συνεδρίαση ματαιώνεται και εκδίδεται πρακτικό ματαίωσής της.

7. Σε κατεπείγουσες περιπτώσεις, η πρόσκληση για σύγκληση δημοτικού συμβουλίου δύναται να κοινοποιηθεί από τον πρόεδρο ακόμα και την ημέρα της συνεδρίασης, εφόσον αναρτηθεί, αυθημερόν, στην οικεία ιστοσελίδα και αποσταλεί σχετικό μήνυμα ηλεκτρονικού ταχυδρομείου. Στην περίπτωση αυτή, στην πρόσκληση αναφέρεται ο λόγος για τον οποίο η συνεδρίαση έχει κατεπείγοντα χαρακτήρα. Το συμβούλιο αποφασίζει, με την απόλυτη πλειοψηφία του συνόλου των μελών του, τα θέματα που κρίνονται ως κατεπείγοντα, προκειμένου να ακολουθήσει η συζήτησή τους και η λήψη απόφασης.

8. Σε κατεπείγουσες περιπτώσεις και εφόσον ανακύπτουν θέματα για τα οποία είναι αναγκαία η άμεση λήψη απόφασης και βάσιμα πιθανολογείται κίνδυνος εκ της αναβολής, στην πρόσκληση, αντί τόπου, είναι δυνατό να αναφέρεται ότι η συνεδρίαση θα πραγματοποιηθεί δια περιφοράς. Στην πρόσκληση προσδιορίζονται και η διαδικασία διεξαγωγής της, δηλαδή με ηλεκτρονικό ταχυδρομείο ή γραπτό μήνυμα κινητής τηλεφωνίας ή τηλεφωνικώς, καθώς και το χρονικό διάστημα κατά το οποίο οι σύμβουλοι δύνανται να αποστέλλουν τις απόψεις τους και την ψήφο τους επί της πρότασης που τίθεται σε ψηφοφορία. Για τη νομιμότητα της διά περιφοράς διαδικασίας, είναι απαραίτητη η συμμετοχή τουλάχιστον των δύο τρίτων (2/3) των μελών του συμβουλίου. Οι αποφάσεις που λαμβάνονται στη δια περιφοράς συνεδρίαση λαμβάνονται με την απόλυτη πλειοψηφία του συνολικού αριθμού των μελών του συμβουλίου, εκτός αν ορίζεται μεγαλύτερη πλειοψηφία για τη λήψη της συγκεκριμένης απόφασης. Οι αποφάσεις που λαμβάνονται ανακοινώνονται από τον πρόεδρο του συμβουλίου στην πρώτη, μετά τη λήψη της απόφασης, τακτική συνεδρίαση.

9. Στην πρόσκληση σε τηλεδιάσκεψη, καθορίζεται το μέσο με το οποίο αυτή θα πραγματοποιηθεί. Στην περίπτωση συνεδρίασης με μικτό τρόπο, ορίζεται επιπρόσθετα προθεσμία εντός της οποίας ο Πρόεδρος του Δημοτικού Συμβουλίου θα πρέπει να ενημερωθεί αναφορικά με τον τρόπο με τον οποίο επιθυμεί κάθε Σύμβουλος να συμμετέχει σε αυτή, με φυσική παρουσία ή με ηλεκτρονικά μέσα.

Άρθρο 8
Περιεχόμενο της ημερήσιας διάταξης
1. Ο πρόεδρος του συμβουλίου καταρτίζει την ημερήσια διάταξη της συνεδρίασης, σε συνεργασία με τα άλλα όργανα της διοίκησης του Δήμου (Δήμαρχο, Δημοτική Επιτροπή) και τις υπηρεσίες του. Τα θέματα της ημερήσιας διάταξης πρέπει να αναγράφονται με σαφήνεια. Στην ημερήσια διάταξη αναγράφονται υποχρεωτικά και όλα τα θέματα που προτείνει ο δήμαρχος και η δημοτική επιτροπή.

 2. Ο πρόεδρος δύναται να εντάξει στην ημερήσια διάταξη θέμα που προτείνεται από επικεφαλής κάθε παράταξης της μειοψηφίας, έως και μία (1) μέρα πριν από τη δημοσίευση της πρόσκλησης. Ο πρόεδρος υποχρεούται να εντάξει θέμα στην ημερήσια διάταξη, έως τρεις (3) φορές ανά ημερολογιακό έτος, εφόσον προτείνεται από τον επικεφαλής της μείζονος μειοψηφίας, και μία (1) φορά, για κάθε μία από τις λοιπές παρατάξεις της μειοψηφίας, όπως προτείνεται από τον επικεφαλής τους.

3. Το συμβούλιο έχει δικαίωμα να αποφασίζει, χωρίς συζήτηση, μετά από εισήγηση του προέδρου ή του δημάρχου, με την απόλυτη πλειοψηφία του συνόλου των μελών του, ότι ένα θέμα το οποίο δεν είναι γραμμένο στην ημερήσια διάταξη είναι κατεπείγον. Η σχετική πρόταση εισήγηση του Προέδρου ή του Δημάρχου πρέπει να αιτιολογείται ειδικώς ως προς τον κατεπείγοντα χαρακτήρα του θέματος. Το Δημοτικό Συμβούλιο αποφαίνεται, χωρίς συζήτηση, για το κατεπείγον ή όχι των θεμάτων. Στη συνέχεια ακολουθεί η συζήτησή του και η λήψη απόφασης, με την εκάστοτε απαιτούμενη πλειοψηφία, πριν από την έναρξη της συζήτησης των θεμάτων της ημερήσιας διάταξης. 
4. Θέμα για το οποίο έχει ληφθεί απόφαση από το Δημοτικό Συμβούλιο, είτε θετική είτε αρνητική, μπορεί να τεθεί εκ νέου στην ημερήσια διάταξη προς συζήτηση για μια φορά ακόμα από τον Δήμαρχο, τη Δημοτική Επιτροπή ή από επικεφαλής παράταξης της μειοψηφίας, κατ’ εφαρμογή του άρθρου 8, παρ. 2, εδάφιο β Ν 5314/2926. Στην περίπτωση αυτή, θα πρέπει το αίτημα να συνοδεύεται απαραίτητα με νεότερα στοιχεία που καθιστούν αναγκαία την εκ νέου συζήτηση του θέματος. Σε αντίθετη περίπτωση, ο Πρόεδρος δεν υποχρεούται να το συμπεριλάβει στην ημερήσια διάταξη.

5. Οι εισηγήσεις επί των θεμάτων της ημερήσιας διάταξης τακτικής συνεδρίασης, γνωστοποιούνται με μήνυμα ηλεκτρονικού ταχυδρομείου στους Δημοτικούς Συμβούλους και τους Προέδρους Δημοτικών Κοινοτήτων έγκαιρα, το αργότερο δύο (2) ημέρες πριν από τη συνεδρίαση.

6. Σε ειδική συνεδρίαση του Δημοτικού Συμβουλίου, στην οποία λαμβάνεται απόφαση μόνο για συγκεκριμένα θέματα, δεν είναι δυνατόν να συζητούνται άλλα επιπλέον θέματα.

7. Αντίγραφο της ημερήσιας διάταξης, για λόγους ενημέρωσης, αποστέλλεται στους Προέδρους και στα Συμβούλια των Δημοτικών Κοινοτήτων, ανεξάρτητα από το εάν συζητούνται θέματα που αφορούν τη Δημοτική Κοινότητα. 

Άρθρο 9
Απαρτία
1. Το δημοτικό συμβούλιο συνεδριάζει νόμιμα, εφόσον έχει απαρτία. Η απαρτία λαμβάνεται πριν από την έναρξη της συνεδρίασης, με βάση τον αριθμό των συμβούλων που έχουν ορκισθεί και εγκατασταθεί και συντρέχει για όλα τα θέματα που περιλαμβάνονται στην ημερήσια διάταξη μέχρι τη λήξη της συνεδρίασης.
2. Το συμβούλιο έχει απαρτία όταν τα μέλη που είναι παρόντα είναι περισσότερα από αυτά που απουσιάζουν.

3. Σε περίπτωση που μετέχει στη συνεδρίαση Πρόεδρος Δημοτικής Κοινότητας ή Πρόεδρος Συμβουλίου Δημοτικής Κοινότητας, δεν υπολογίζεται για τη διαπίστωση της απαρτίας των μελών του Δημοτικού Συμβουλίου.

4. Αν μετά από δύο (2) συνεχείς προσκλήσεις το συμβούλιο δεν έχει απαρτία, συνεδριάζει ύστερα από τρίτη πρόσκληση, το νωρίτερο σε είκοσι τέσσερις (24) ώρες, από τη δεύτερη, με παρόντα περισσότερα από το ένα τέταρτο (1/4+1) των μελών, και λαμβάνει αποφάσεις μόνο για τα θέματα που είχαν εγγραφεί στην ημερήσια διάταξη της πρώτης συνεδρίασης.

5. Τα δημοτικά συμβούλια λειτουργούν νόμιμα και με ελλιπή σύνθεση, η οποία δεν δύναται να περιλαμβάνει μέλη λιγότερα από όσα απαιτείται για να έχουν απαρτία, αν δημοτικοί σύμβουλοι αποποιηθούν την εκλογή τους ή ακυρωθεί η εκλογή τους, παραιτηθούν, αποβιώσουν, εκπέσουν, παυθούν ή τεθούν σε αργία, και μέχρι οι κενές έδρες να συμπληρωθούν, κατά περίπτωση, με αναπλήρωση ή με εκλογές, ή με τη λήξη του χρόνου της αργίας.

6. Αν δημοτικοί σύμβουλοι τεθούν σε αργία και ο αριθμός των δημοτικών συμβούλων είναι μικρότερος από αυτόν που απαιτείται για την επίτευξη απαρτίας, ο δήμαρχος καλεί αναπληρωματικούς δημοτικούς συμβούλους της ίδιας εκλογικής περιφέρειας, από τον συνδυασμό στον οποίο ανήκουν αυτοί που έχουν τεθεί σε αργία με τη σειρά της εκλογής τους και για τον μέχρι τη λήξη της αργίας χρόνο. Αν για οποιονδήποτε λόγο αυτοί που κλήθηκαν, αρνηθούν ή δεν αποδεχτούν την άσκηση των καθηκόντων, εφαρμόζεται αναλόγως η παρ. 3 του άρθρου 76 Ν 5314/2026, για όσο διάστημα διαρκεί η αργία.

Άρθρο 10
Λήψη απόφασης
1. Το δημοτικό συμβούλιο λαμβάνει για κάθε θέμα της ημερήσιας διάταξης ξεχωριστή απόφαση, με τη συνήθη πλειοψηφία, η οποία συνίσταται στην απόλυτη πλειοψηφία των παρόντων, εκτός εάν για τη λήψη απόφασης προβλέπεται μεγαλύτερη πλειοψηφία.

 2. Κατά τη λήψη απόφασης, για τον υπολογισμό της πλειοψηφίας των παρόντων, ως παρόντες λογίζονται οι σύμβουλοι που ψηφίζουν, θετικά ή αρνητικά, στην πρόταση που τίθεται για ψηφοφορία.

 Αν κάποιο μέλος του συμβουλίου, κατά τη φανερή ψηφοφορία, απέχει με δήλωσή του από την ψηφοφορία ή, κατά τη μυστική ψηφοφορία, δώσει λευκή ψήφο, δεν λαμβάνεται υπόψη στον υπολογισμό της πλειοψηφίας των παρόντων.

 3. Εάν ο συνολικός αριθμός αυτών που ψηφίζουν, θετικά ή αρνητικά, είναι ίσος ή κατώτερος από τον αριθμό των μελών που απαιτείται για τον σχηματισμό της απαρτίας, η απόφαση λαμβάνεται μόνο εάν συγκεντρωθεί αριθμός θετικών ψήφων, ίσος τουλάχιστον με την απόλυτη πλειοψηφία επί του αριθμού της απαρτίας της παρ. 2 του άρθρου 127 Ν 5314/2026, περί απαρτίας δημοτικού συμβουλίου. Εάν λόγω αποχώρησης μελών από τη συνεδρίαση, δεν υπάρχει η ελάχιστη απαρτία της παρ. 2 του άρθρου 127 Ν 5314/2026, η απόφαση λαμβάνεται μόνο εάν συγκεντρωθεί αριθμός θετικών ψήφων, ίσος τουλάχιστον με την απόλυτη πλειοψηφία επί του αριθμού της απαρτίας της παρ. 2 του άρθρου 127 Ν 5314/2026.

 4. Ο δήμαρχος μετέχει στις συζητήσεις του συμβουλίου, χωρίς δικαίωμα ψήφου. Όταν, όμως, αναπληρώνεται νομίμως, ο αναπληρωτής του διατηρεί το δικαίωμα ψήφου σε όλες τις περιπτώσεις αναπλήρωσης του άρθρου 113 Ν 5314/2026, περί αναπλήρωσης δημάρχου.

 5. Οι αποφάσεις λαμβάνονται με φανερή ψηφοφορία για κάθε θέμα ξεχωριστά. Σε περίπτωση ισοψηφίας, επικρατεί η άποψη υπέρ της οποίας τάσσεται ο πρόεδρος του συμβουλίου. Δεν υπερισχύει η ψήφος του αντιπροέδρου ή του μέλους του συμβουλίου που προεδρεύει, λόγω απουσίας ή κωλύματος του πρόεδρου.

 6. Μυστική ψηφοφορία διεξάγεται μόνο στις περιπτώσεις που προβλέπεται ρητά ή μετά από απόφαση του δημοτικού συμβουλίου, η οποία λαμβάνεται με την απόλυτη πλειοψηφία του συνόλου των μελών του. Η μυστική ψηφοφορία διεξάγεται με τη χρήση ψηφοδελτίων. Σε περίπτωση ισοψηφίας, η ψηφοφορία επαναλαμβάνεται για μια ακόμη φορά, η τυχόν δε νέα ισοψηφία ισοδυναμεί με απόρριψη της πρότασης που τέθηκε σε ψηφοφορία.

7. Για τη λήψη απόφασης που αφορά Δημοτική Κοινότητα στον αριθμό των ψήφων που απαιτούνται για τη λήψη της απόφασης αυτής προσμετράται και η ψήφος του Προέδρου Συμβουλίου ή του Προέδρου Δημοτικής Κοινότητας.

8. Όταν, λόγω της σοβαρότητας και της φύσης των θεμάτων, παρατείνεται η συζήτηση, το Δημοτικό Συμβούλιο με απόφασή του είναι δυνατόν να διακόψει τη συνεδρίαση, προκειμένου αυτή να συνεχιστεί την επόμενη ημέρα και την ίδια ώρα για τα θέματα της ημερήσιας διάταξης για τα οποία το Συμβούλιο δεν έλαβε απόφαση. Στην περίπτωση αυτή θεωρείται ότι η συζήτηση των θεμάτων αυτών άρχισε και τελείωσε κατά την τελευταία αυτή συνεδρίαση, αφού πρώτα ο Πρόεδρος ενημερώσει το σώμα για τα όσα συζητήθηκαν στην προηγούμενη συνεδρίαση.

9. Για τη λήψη διαφοροποιημένων μέτρων ανά Δημοτική Κοινότητα, η σχετική απόφαση του Δημοτικού Συμβουλίου είναι διακριτή ανά Δημοτική Κοινότητα, καθώς ο Πρόεδρος Συμβουλίου ή ο Πρόεδρος Δημοτικής Κοινότητας έχει δικαίωμα ψήφου μόνο για τα ζητήματα που αφορούν στη Δημοτική Κοινότητα, την οποία εκπροσωπεί.

Άρθρο 11
Λειτουργία Δημοτικού Συμβουλίου 

1. Ο πρόεδρος του συμβουλίου διαπιστώνει την ύπαρξη απαρτίας και κηρύσσει την έναρξη της συνεδρίασης, προκειμένου να αρχίσει η συζήτηση των θεμάτων της ημερήσιας διάταξης.

 2. Αν ο πρόεδρος απουσιάζει ή κωλύεται, τον αναπληρώνει ο αντιπρόεδρος. Αν απουσιάζει ή κωλύεται και ο αντιπρόεδρος, τα καθήκοντα του προέδρου ασκεί όποιος από τους παρόντες συμβούλους της παράταξης του δημάρχου έχει εκλεγεί κατά σειρά με τις περισσότερες ψήφους σύμφωνα με την απόφαση του άρθρου 72 Ν 5314/2026, περί επικύρωσης της εκλογής.
 3. Ο δήμαρχος έχει το δικαίωμα να εκφράζει τις απόψεις του κατά προτεραιότητα. Όταν ο δήμαρχος απουσιάζει ή κωλύεται, αναπληρώνεται νομίμως.

 4. Κατά προτεραιότητα, μετά από τον δήμαρχο και τον αρμόδιο αντιδήμαρχο, εκφράζουν τις απόψεις τους οι επικεφαλής των παρατάξεων της μειοψηφίας, με βάση τον αριθμό των συμβούλων της παράταξης, κατά φθίνουσα σειρά, και σε περίπτωση ίσου αριθμού συμβούλων, κατόπιν κλήρωσης.

 5. Στις συνεδριάσεις των συμβουλίων λαμβάνουν τον λόγο, μετά από τα πρόσωπα της παρ. 4, οι ειδικοί αγορητές ανά θέμα που ορίζονται από τις παρατάξεις, με γραπτή δήλωσή τους στο προεδρείο πριν από την έναρξη της συνεδρίασης. Με τον ίδιο τρόπο δύνανται να εγγραφούν ως ομιλητές και σύμβουλοι που επιθυμούν να τοποθετηθούν ανά θέμα, καθώς και ο συμπαραστάτης του δημότη και της επιχείρησης του άρθρου 152 Ν 5314/2026, περί συμπαραστάτη του δημότη και της επιχείρησης, καθώς και ο πρόεδρος του συμβουλίου νέων, σύμφωνα με την παρ. 2 του άρθρου 160 Ν 5314/2026, περί προέδρου και λειτουργίας συμβουλίου νέων.

 6. Με απόφαση του συμβουλίου, η οποία λαμβάνεται με απλή πλειοψηφία των παρόντων μελών του, δύναται να επιτραπεί να λάβουν τον λόγο εκπρόσωποι φορέων ή πολίτες που παρευρίσκονται στη συνεδρίαση, εφόσον το ζητήσουν.

 7. O πρόεδρος του συμβουλίου διευθύνει τη συζήτηση, λαμβάνει κάθε κατάλληλο μέτρο για την ομαλή διεξαγωγή της συνεδρίασης και δύναται να αποβάλει σύμβουλο ή πολίτη που τη διαταράσσει.

 8. Όταν λόγω της σοβαρότητας και της φύσης των θεμάτων παρατείνεται η συζήτηση, το συμβούλιο, με απόφασή του, είναι δυνατόν να διακόψει τη συνεδρίαση, προκειμένου αυτή να συνεχιστεί την επόμενη ημέρα και την ίδια ώρα για τα θέματα της ημερήσιας διάταξης για τα οποία το συμβούλιο δεν έλαβε απόφαση. Στην περίπτωση αυτή θεωρείται ότι η συζήτηση των θεμάτων άρχισε και τελείωσε κατά την τελευταία συνεδρίαση, αφού πρώτα ο πρόεδρος ενημερώσει το σώμα για τα όσα συζητήθηκαν στην προηγούμενη συνεδρίαση.

 9. Με τον κανονισμό λειτουργίας του συμβουλίου, επιβάλλονται αντίστοιχοι χρονικοί περιορισμοί για τις αγορεύσεις και τις συζητήσεις στο συμβούλιο, για τον δήμαρχο και τους αντιδημάρχους, τους επικεφαλής των παρατάξεων, τους ειδικούς αγορητές και τα μέλη του συμβουλίου, καθώς και για τον συμπαραστάτη του δημότη και της επιχείρησης και τον πρόεδρο του συμβουλίου νέων.

 10. Για τη γραμματειακή υποστήριξη των συνεδριάσεων του συμβουλίου ορίζονται υπάλληλοι του δήμου ή της περιφέρειας, με απόφαση του δημάρχου και του περιφερειάρχη, αντίστοιχα.

Ειδικότερα:
 1. Το Δημοτικό Συμβούλιο συνέρχεται σε δημόσια συνεδρίαση τη συγκεκριμένη ώρα και ημέρα και με τον συγκεκριμένο τρόπο που ορίζεται στην πρόσκληση.

Πριν την έναρξη της συνεδρίασης, ο Γραμματέας του Δημοτικού Συμβουλίου εγγράφει τους υποψήφιους ομιλητές είτε αυτοί είναι ειδικοί αγορητές ανά θέμα που ορίζονται από τις παρατάξεις, με σχετική γραπτή δήλωση τους, είτε Δημοτικοί Σύμβουλοι που επιθυμούν να τοποθετηθούν ανά θέμα.  

Στη συνέχεια, ο Πρόεδρος κηρύσσει την έναρξη της συνεδρίασης και διαπιστώνει την ύπαρξη απαρτίας, προκειμένου να αρχίσει η συζήτηση των θεμάτων της ημερήσιας διάταξης. Για τη διαπίστωση της ύπαρξης απαρτίας, ο Γραμματέας εκφωνεί τον κατάλογο των παρόντων, καταγράφει τους απόντες από τη συνεδρίαση και σημειώνει αν η απουσία τους είναι δικαιολογημένη ή όχι, καταγράφει τους Δημοτικούς Συμβούλους που εισέρχονται ή αποχωρούν μετά την έναρξη της συνεδρίασης.

Αν ο Πρόεδρος απουσιάζει ή κωλύεται, τον αναπληρώνει ο Αντιπρόεδρος. Αν απουσιάζει ή κωλύεται και ο Αντιπρόεδρος, τα καθήκοντα του Προέδρου ασκεί όποιος από τους παρόντες Συμβούλους του επιτυχόντος συνδυασμού έχει εκλεγεί με τις περισσότερες ψήφους και, σε περίπτωση ισοψηφίας, όποιος είναι γραμμένος πρώτος στην απόφαση του δικαστηρίου.

2. Μετά  τις τυχόν ανακοινώσεις, ενημερώσεις ή την ανάγνωση εγγράφων που απευθύνονται στο Δημοτικό Συμβούλιο, τα οποία εκφωνεί ο Δήμαρχος ή ο Πρόεδρος του Δημοτικού Συμβουλίου κατά μέγιστο χρόνο δύο (2) λεπτά ανά περίπτωση και κατά μέγιστο συνολικό χρόνο δέκα λεπτά έκαστος, ακολουθείται η εξής διαδικασία: 

Ο επικεφαλής εκάστης Δημοτικής Παράταξης, κατά  σειρά εκλογικής δύναμης, προβαίνει σε ανακοινώσεις, ενημερώσεις, ή  σε υποβολή μίας (1) ερώτησης,  κατά μέγιστο χρόνο ομιλίας τέσσερα (4) λεπτά. Ο Δήμαρχος ή το αρμόδιο  όργανο της Δημοτικής Αρχής, προκειμένου να τοποθετηθεί και να απαντήσει ολοκληρωμένα, σε εκάστη Δημοτική Παράταξη, έχει στη διάθεσή του κατά μέγιστο χρόνο επτά (7) λεπτά. 

Ακολούθως λαμβάνουν το λόγο οι  Δημοτικοί Σύμβουλοι με μέγιστο χρόνο ομιλίας δύο (2) λεπτά έκαστος και δυνατότητα υποβολής μίας (1) ερώτησης. Ο Δήμαρχος ή το αρμόδιο όργανο της Δημοτικής Αρχής, προκειμένου να απαντήσει, έχει στη διάθεσή του κατά μέγιστο χρόνο τρία (3) λεπτά για κάθε Δημοτικό Σύμβουλο. 

 Οι Πρόεδροι Συμβουλίων Δημοτικών Κοινοτήτων ή οι Πρόεδροι Δημοτικών Κοινοτήτων προβαίνουν σε ανακοινώσεις, ενημερώσεις ή ερωτήσεις κατά μέγιστο χρόνο τριών (3) λεπτών έκαστος, αποκλειστικά ο καθένας για θέματα που αφορούν την οικεία Δημοτική Κοινότητα. Στην περίπτωση που υποβάλλουν αιτήματα πάνω από τρεις (3) Πρόεδροι Συμβουλίων Δημοτικών Κοινοτήτων ή Πρόεδροι Δημοτικών Κοινοτήτων, διενεργείται δημόσια κλήρωση από το Προεδρείο του Δ.Σ., από την οποία θα προκύψουν οι τρεις (3) Πρόεδροι, οι οποίοι θα λάβουν το λόγο. Ο Δήμαρχος ή το αρμόδιο  όργανο της Δημοτικής Αρχής, προκειμένου να απαντήσει ολοκληρωμένα σε έκαστο Πρόεδρο, έχει στη διάθεσή του κατά μέγιστο χρόνο πέντε (5) λεπτά. 

Οι εκπρόσωποι φορέων ή δημότες έχουν μέγιστο χρόνο ομιλίας δύο (2) λεπτά έκαστος και δυνατότητα υποβολής μίας (1) ερώτησης.  Ο Δήμαρχος ή το αρμόδιο  όργανο της Δημοτικής Αρχής, προκειμένου να απαντήσει, έχει στη διάθεσή του κατά μέγιστο χρόνο τρία (3) λεπτά για κάθε εκπρόσωπο φορέα ή δημότη.

Στην περίπτωση που υποβάλλουν αιτήματα πάνω από τρεις (3) παριστάμενοι εκπρόσωποι φορέων ή δημότες, διενεργείται δημόσια κλήρωση από το Προεδρείο του Δ.Σ., από την οποία θα προκύψουν οι τρεις (3) εκπρόσωποι φορέων και οι τρεις (3) δημότες, οι οποίοι θα λάβουν τον λόγο. 

Στην περίπτωση που δεν απαντηθούν  ερωτήσεις από την Δημοτική Αρχή  στην ίδια συνεδρίαση, τότε αυτή έχει δικαίωμα να απαντήσει εντός προθεσμίας τριάντα (30) ημερών.

Καθ’ όλη την ανωτέρω διαδικασία, δεν επιτρέπονται οι διαλογικές συζητήσεις. Ο συνολικός χρόνος των προαναφερομένων ανακοινώσεων, ενημερώσεων και ερωτήσεων δεν μπορεί να ξεπερνά τις δύο (2) ώρες.
Πριν ξεκινήσει η συζήτηση των θεμάτων της ημερήσιας διάταξης, το Δημοτικό Συμβούλιο, μετά από πρόταση εισήγηση του Προέδρου ή του Δημάρχου, αποφασίζει εάν θα συζητήσει θέμα εκτός ημερήσιας διάταξης που θα κριθεί ως κατεπείγον. Η πρόταση εισήγηση δεν μπορεί να υπερβαίνει τα πέντε (5) λεπτά. Το Δημοτικό Συμβούλιο αποφαίνεται, χωρίς συζήτηση, για το κατεπείγον ή όχι του θέματος. Ο χρόνος για τη συζήτηση των εκτός ημερήσιας διάταξης θεμάτων δεν μπορεί να ξεπερνά τη μία (1) ώρα.

3. Κατά την έναρξη της συζήτησης επί των θεμάτων της ημερήσιας διάταξης, ο Πρόεδρος του Δημοτικού Συμβουλίου δύναται να προτείνει αιτιολογημένα στο Δημοτικό Συμβούλιο τη λήψη σχετικής απόφασης, με απόλυτη πλειοψηφία του συνόλου, προκειμένου να μην συζητηθεί κάποιο θέμα από αυτά που περιλαμβάνει η ημερήσια διάταξη της δημοσιευμένης πρόσκλησης. Το Δημοτικό Συμβούλιο αποφαίνεται, χωρίς συζήτηση για την πρόταση του Προέδρου του Δημοτικού Συμβουλίου.

4. Ο Πρόεδρος του Δημοτικού Συμβουλίου δίνει τον λόγο κάθε φορά στον Δήμαρχο ή Αντιδήμαρχο που θα εισηγηθεί το θέμα, και αυτοί με τη σειρά τους μπορούν να υποδείξουν κάποιον Δημοτικό Σύμβουλο ή υπηρεσιακό παράγοντα που θα το αναλύσει, εκ μέρους τους. Ο Εισηγητής έχει δικαίωμα ομιλίας έως δέκα (10) λεπτά, για την τοποθέτηση και ανάλυση του θέματος.

Στη συνέχεια ο Πρόεδρος δίνει τον λόγο, κατά προτεραιότητα, και κατά σειρά εκλογικής δύναμης, στους επικεφαλής των παρατάξεων, τους Δημοτικούς Συμβούλους που είναι εγγεγραμμένοι ειδικοί αγορητές και στη συνέχεια στους λοιπούς Δημοτικούς Συμβούλους που έχουν εγγραφεί για να τοποθετηθούν ανά θέμα και στους Προέδρους Συμβουλίου ή Προέδρους Δημοτικής Κοινότητας, όταν συζητούνται θέματα που αφορούν αποκλειστικά τη Δημοτική Κοινότητα.

Τέλος, δίνει το λόγο στους δημοτικούς υπάλληλους, εκπροσώπους φορέων ή ιδιώτες στους οποίους έχει απευθύνει πρόσκληση, προκειμένου να λάβουν το λόγο και να συμβάλλουν με τις τοποθετήσεις τους στην καλύτερη διαμόρφωση της απόφασης. Με απόφαση του Δημοτικού Συμβουλίου, η οποία λαμβάνεται με απλή πλειοψηφία των παρόντων μελών του, το Δημοτικό Συμβούλιο μπορεί να επιτρέπει να λάβουν το λόγο και άλλοι εκπρόσωποι φορέων ή πολίτες που παρευρίσκονται στη συνεδρίαση, εφόσον το ζητήσουν.

5. Ο Δήμαρχος, ο αρμόδιος Αντιδήμαρχος, οι επικεφαλής των παρατάξεων και οι ειδικοί αγορητές έχουν κατά τη συζήτηση δικαίωμα για πέντε (5) λεπτά ομιλίας ανά θέμα. Οι Δημοτικοί Σύμβουλοι, οι Πρόεδροι Συμβουλίων ή οι Πρόεδροι Δημοτικών Κοινοτήτων, όταν καλούνται και συμμετέχουν στη συνεδρίαση για θέματα της Δημοτικής τους Κοινότητας, έχουν μέγιστο χρόνο ομιλίας τρία (3) λεπτά.

Ο Δήμαρχος, ο Αντιδήμαρχος, οι επικεφαλής των δημοτικών παρατάξεων και οι ειδικοί αγορητές έχουν δικαίωμα σε δευτερολογία τεσσάρων (4) λεπτών, προκειμένου να δώσουν τις απαραίτητες διευκρινίσεις ή να απαντήσουν σε σχετικές ερωτήσεις που έχουν τεθεί από τα πρόσωπα που προηγουμένως έλαβαν τον λόγο κατά τη διάρκεια της ομιλίας τους. Σε κάθε περίπτωση, ο Δήμαρχος κατά τη διάρκεια της συζήτησης μπορεί να λαμβάνει τον λόγο κατά προτεραιότητα έναντι σε κάθε άλλον και να εκφράζει τις απόψεις του. Κατά τη δευτερολογία ο Δήμαρχος ομιλεί τελευταίος εφόσον το επιθυμεί. Δικαίωμα δευτερολογίας δύο (2) λεπτών έχουν και οι Πρόεδροι Συμβουλίων ή οι Πρόεδροι Δημοτικών Κοινοτήτων. Οι λοιποί Δημοτικοί Σύμβουλοι δεν έχουν δυνατότητα δευτερολογίας.

Σε κάθε πρόσωπο που λαμβάνει τον λόγο μετά από πρόσκληση του Προέδρου ή μετά από απόφαση του Δημοτικού Συμβουλίου, δίνεται δικαίωμα ομιλίας δύο (2) λεπτών.

Με απόφαση της απόλυτης πλειοψηφίας των παρόντων είναι δυνατή, μετά από πρόταση του Προέδρου, η παράταση ή η σύντμηση του ανωτέρω προβλεπόμενου μέγιστου χρόνου ομιλίας.

6. Οι διαλογικές συζητήσεις δεν επιτρέπονται. Διακοπή ομιλητή μπορεί να γίνει αν το επιτρέψει ο ίδιος και αν συμφωνεί ο Πρόεδρος. Στην περίπτωση αυτή η διακοπή δεν μπορεί να υπερβεί το ένα (1) λεπτό, χωρίς ισόχρονη παράταση του χρόνου της ομιλίας.

7. Ο ομιλητής δεν μπορεί να παρεκκλίνει από το υπό συζήτηση θέμα, διαφορετικά ο Πρόεδρος τον καλεί να επανέλθει σε αυτό. Αν δεν συμμορφωθεί, ο Πρόεδρος τον προειδοποιεί ότι θα του αφαιρέσει τον λόγο. Αν και μετά τη νέα αυτή επισήμανση ο ομιλητής δεν επανέλθει στο θέμα, ο Πρόεδρος του αφαιρεί το λόγο. Ο Πρόεδρος αφαιρεί τον λόγο και από όποιον μιλά χωρίς να έχει εγγραφεί στον κατάλογο των ομιλητών ή χωρίς τη σχετική άδεια. Στις περιπτώσεις παραβάσεων αυτής της παραγράφου, ο Πρόεδρος δίνει εντολή να μην γίνεται καταχώριση των αντίστοιχων ομιλιών στα πρακτικά.

8. Αν κατά τη διάρκεια της συνεδρίασης δημιουργηθούν θόρυβοι που παρακωλύουν την ομαλή συνέχισή της, ο Πρόεδρος οφείλει να πάρει όλα τα απαραίτητα μέτρα για την ομαλοποίησή της και αν η ίδια κατάσταση συνεχιστεί, ο Πρόεδρος διακόπτει τη συνεδρίαση για ορισμένη ώρα, που την ανακοινώνει στο σώμα. Κατά τη διακοπή οι Δημοτικοί Σύμβουλοι εξέρχονται της αίθουσας συνεδρίασης. Μετά την παρέλευση του χρόνου διακοπής, ο Πρόεδρος κηρύσσει τη συνέχιση της συνεδρίασης και, αν ο θόρυβος συνεχιστεί, το Δημοτικό Συμβούλιο, μετά από εισήγηση του Προέδρου, δύναται με απόφαση που λαμβάνεται με την απόλυτη πλειοψηφία των παρόντων να αποβάλει τον Δημοτικό Σύμβουλο ή τον πολίτη που παρακωλύει τη διαδικασία.

9. Αφού εξαντληθεί ο κατάλογος των ομιλητών, ο Πρόεδρος διατυπώνει την οριστική πρόταση προς ψήφιση του θέματος, όπως διαμορφώθηκε μετά από τις ανωτέρω ομιλίες. Εκτός από τις περιπτώσεις που προβλέπεται ρητά στον νόμο, δεν επιτρέπεται προς ψήφιση η διατύπωση εναλλακτικών προτάσεων. Ο Γραμματέας καταγράφει την ψήφο των Συμβούλων καθώς και όσους Συμβούλους αποχωρούν από τη συνεδρίαση. Η άρνηση ψήφου όσο και η λευκή ψήφος δεν υπολογίζονται στην καταμέτρηση θετικών και αρνητικών ψήφων. Αν κάποιο μέλος του Δημοτικού Συμβουλίου αρνηθεί ψήφο ή δώσει λευκή ψήφο, λογίζεται ως παρόν κατά τη συνεδρίαση, μόνο για τον σχηματισμό της απαρτίας.

10. Ο Δήμαρχος, ο Πρόεδρος και τα υπόλοιπα μέλη του Δημοτικού Συμβουλίου, καθώς και οι κατά τον νόμο συμμετέχοντες στις συζητήσεις, μπορούν να επικαλεστούν παρεμπίπτοντα ζητήματα που αφορούν την τήρηση του παρόντος Κανονισμού ή να επικαλεστούν προσωπικό ζήτημα, όπως η μομφή σε βάρος τους ή η υβριστική εκδήλωση εναντίον τους κατά τη διάρκεια της συνεδρίασης ή η απόδοση διαφορετικής γνώμης από εκείνη που εξέφρασαν.

Ο επικαλούμενος οποιοδήποτε παρεμπίπτον ή προσωπικό ζήτημα οφείλει να το προσδιορίσει μέσα σε ένα (1) λεπτό της ώρας και να το στηρίξει σε συγκεκριμένη διάταξη του παρόντος Κανονισμού ή της νομοθεσίας, διαφορετικά ο Πρόεδρος απορρίπτει την επίκληση. Για παρεμπίπτοντα και προσωπικά ζητήματα αποφαίνεται ο Πρόεδρος. Αν διατυπωθούν αντιρρήσεις αποφασίζει σχετικά το Δημοτικό Συμβούλιο με ανάταση ή έγερση, χωρίς άλλη συζήτηση. Επίκληση παρεμπίπτοντος ή προσωπικού ζητήματος δεν επιτρέπεται μετά την έναρξη της ψηφοφορίας για κύριο ζήτημα.

11. Αφού εξαντληθούν τα θέματα της ημερήσιας διάταξης, ο Πρόεδρος κηρύσσει τη λήξη της συνεδρίασης και όλοι οι Σύμβουλοι προσέρχονται και υπογράφουν τα πρόχειρα συνοπτικά πρακτικά.

Άρθρο 12
Ειδική συνεδρίαση λογοδοσίας της Δημοτικής Αρχής
1. Το δημοτικό συμβούλιο συγκαλείται υποχρεωτικά σε ειδική συνεδρίαση λογοδοσίας της δημοτικής αρχής το αργότερο κάθε τέσσερις (4) μήνες, εκτός και εάν δεν υποβληθεί κανένα θέμα σύμφωνα με το παρόν ή προκύψουν λόγοι ανωτέρας βίας.

 2. Κάθε σύμβουλος δύναται να καταθέσει εγγράφως στο προεδρείο του συμβουλίου, τρεις (3) ημέρες πριν από τη συνεδρίαση, ένα θέμα το οποίο αφορά στις αρμοδιότητες του δήμου ή των νομικών προσώπων τοπικής αυτοδιοίκησης του άρθρου 186 Ν 5314/2026, περί ορισμών. Εφόσον έχουν υποβληθεί από τους συμβούλους συνολικά πάνω από δέκα (10) θέματα, διενεργείται δημόσια κλήρωση από το προεδρείο για τα θέματα που πρόκειται να συζητηθούν και τα οποία εγγράφονται στη συνέχεια στην ημερήσια διάταξη. Από τα θέματα της κλήρωσης, έως τρία (3) προέρχονται από συμβούλους της πλειοψηφίας. Στην ημερήσια διάταξη εγγράφεται υποχρεωτικά επιπλέον ένα (1) θέμα που δύναται να θέσει ο συμπαραστάτης του δημότη και της επιχείρησης του άρθρου 152 Ν 5314/2026, περί συμπαραστάτη του δημότη και της επιχείρησης, ένα (1) θέμα που δύναται να θέσει ο πρόεδρος του δημοτικού συμβουλίου και αφορά ζήτημα του συμβουλίου ένταξης μεταναστών και προσφύγων, σύμφωνα με το τελευταίο εδάφιο της παρ. 5 του άρθρου 154 Ν 5314/2026, περί συμβουλίου ένταξης μεταναστών και προσφύγων, ένα (1) θέμα που δύναται να θέσει ο πρόεδρος του συμβουλίου νέων, σύμφωνα με την παρ. 3 του άρθρου 160 Ν 5314/2026, περί προέδρου και λειτουργίας συμβουλίου νέων, καθώς και ένα (1) θέμα που δύναται να θέσει ο πρόεδρος του δημοτικού συμβουλίου και αφορά προτάσεις της συνέλευσης κατοίκων δημοτικής κοινότητας του άρθρου 172 Ν 5314/2026.

 3. Στη συνεδρίαση λογοδοσίας της δημοτικής αρχής επιπλέον των θεμάτων της παρ. 2 συζητούνται και έως δύο (2) θέματα που έχουν τεθεί από τους εκπροσώπους ή προέδρους συμβουλίων των δημοτικών κοινοτήτων. Αν έχουν υποβληθεί πάνω από δύο (2) θέματα, τότε διενεργείται κλήρωση.

 4. Ο πρόεδρος του συμβουλίου αναρτά στην ιστοσελίδα του δήμου και της περιφέρειας, αντίστοιχα, δέκα (10) τουλάχιστον πλήρεις ημέρες πριν από τη συνεδρίαση, την πρόσκληση, η οποία κοινοποιείται στους συμμετέχοντες, αυθημερόν, με μήνυμα ηλεκτρονικού ταχυδρομείου. Η πρόσκληση περιλαμβάνει:

 α) Την ημερομηνία,

 β) τον τόπο,

 γ) τον τρόπο της συνεδρίασης και

 δ) την καταληκτική ημερομηνία υποβολής των προς συζήτηση θεμάτων.

 5. Η παρουσία στη συνεδρίαση:

 α) Του δημάρχου ή

 β) του αρμόδιου αντιδημάρχου ή

 γ) του πρόεδρου νομικού προσώπου

 είναι υποχρεωτική, εφόσον έχει υποβληθεί θέμα της αρμοδιότητάς τους στο προεδρείο και εγγραφεί στην ημερήσια διάταξη.

 Αν ο δήμαρχος κωλύεται, αναπληρώνεται σύμφωνα με το άρθρο 113 Ν 5314/2026, περί αναπλήρωσης δημάρχου. Όταν κωλύεται ο αντιδήμαρχος, ο δήμαρχος, ορίζουν τον σύμβουλο που θα τους αναπληρώσει.

 6. Απαγορεύεται η συζήτηση οποιουδήποτε άλλου θέματος κατά τη συνεδρίαση αυτή, καθώς και η λήψη οποιαδήποτε απόφασης. Για τη συνεδρίαση δεν απαιτείται η ύπαρξη απαρτίας του συμβουλίου.

 7. Θέματα διεξαγωγής της συνεδρίασης και του χρόνου υποβολής και απάντησης των θεμάτων συζήτησης καθορίζονται στον Κανονισμό Λειτουργίας του συμβουλίου.

Ειδικότερα:
1. Θέματα που αφορούν το έργο και τη δράση της Δημοτικής Αρχής και έχουν συζητηθεί, βάσει των τηρούμενων πρακτικών κατά το προηγούμενο τετράμηνο, με ευθύνη του Προέδρου, δεν συζητούνται εκ νέου στην ειδική συνεδρίαση λογοδοσίας του επόμενου τετραμήνου, εκτός και εάν έχουν προκύψει νεότερα δεδομένα που δικαιολογούν την εκ νέου συζήτηση.

Στην περίπτωση που το Συμβούλιο δεν συγκληθεί από τον Πρόεδρο, η ειδική συνεδρίαση μπορεί να πραγματοποιηθεί κατόπιν πρόσκλησης του Δημάρχου ή της Δημοτικής Επιτροπής.

2. Παράλειψη της υποχρέωσης του Προέδρου του Δημοτικού Συμβουλίου να συγκαλέσει το Δημοτικό Συμβούλιο σε ειδική συνεδρίαση λογοδοσίας εντός τετραμήνου, για λόγους που δεν άπτονται ανωτέρας βίας, αποτελεί σοβαρή παράβαση καθήκοντος.

3. Η ειδική συνεδρίαση λογοδοσίας της Δημοτικής Αρχής μπορεί να λάβει χώρα και με τους τρεις τρόπους συνεδρίασης του άρθρου 4 του παρόντος.

4. Μετά το πέρας της τριήμερης προθεσμίας, κατά την οποία δύναται να προταθούν θέματα προς συζήτηση, ο Πρόεδρος ενημερώνει τον Δήμαρχο για όλα τα θέματα που έχουν κατατεθεί προς συζήτηση για τη συνεδρίαση. Εφόσον δεν έχουν κατατεθεί θέματα προς συζήτηση εντός της ανωτέρω προθεσμίας, ο Πρόεδρος, σε συνεννόηση με τον Δήμαρχο, ενημερώνει εγγράφως τα μέλη του Δημοτικού Συμβουλίου και τους Προέδρους Δημοτικής Κοινότητας ότι η ειδική συνεδρίαση δεν θα πραγματοποιηθεί, λόγω έλλειψης θεμάτων.

5. Κατά την έναρξη της συνεδρίασης, στην περίπτωση που έχουν υποβληθεί συνολικά πάνω από δέκα (10) θέματα από Δημοτικούς Συμβούλους και πάνω από δύο (2) θέματα από Προέδρους Συμβουλίων και Προέδρους Δημοτικών Κοινοτήτων, διενεργείται δημόσια κλήρωση από το Προεδρείο, από την οποία προκύπτουν τα θέματα που θα εγγραφούν τελικά στην ημερήσια διάταξη και θα συζητηθούν. Από τα θέματα της κλήρωσης, μέχρι τρία (3) θέματα πρέπει να αποτελούν πρόταση των Δημοτικών Συμβούλων της πλειοψηφίας. Στην περίπτωση που έχουν υποβληθεί συνολικά κάτω από δέκα (10) θέματα από τους Δημοτικούς Συμβούλους, εγγράφονται στην ημερήσια διάταξη και συζητούνται όλα τα θέματα, ανεξαρτήτως εάν έχουν υποβληθεί από Συμβούλους της μειοψηφίας ή της πλειοψηφίας του Δημοτικού Συμβουλίου.

6. Κατά τη διάρκεια της συνεδρίασης, η παρουσία του Δημάρχου, του αρμόδιου Αντιδημάρχου, του εντεταλμένου Συμβούλου ή του Προέδρου νομικού προσώπου είναι υποχρεωτική, εφόσον έχει εγγραφεί θέμα της αρμοδιότητάς τους στην ημερήσια διάταξη. Σε περίπτωση που ο Δήμαρχος κωλύεται, αναπληρώνεται από τον νόμιμο αναπληρωτή του, ενώ όταν κωλύεται ο Αντιδήμαρχος ή ο εντεταλμένος Σύμβουλος, παρευρίσκεται ο ίδιος o Δήμαρχος ή άλλος Αντιδήμαρχος ή εντεταλμένος Σύμβουλος που ορίζεται από αυτόν.

7. Κατά τη συζήτηση επί των θεμάτων της ημερήσιας διάταξης, ο ερωτών Δημοτικός Σύμβουλος διατυπώνει το ερώτημά του εντός πέντε (5) λεπτών και το αρμόδιο όργανο έχει στη διάθεσή του επτά (7) λεπτά, προκειμένου να απαντήσει ολοκληρωμένα. Επιτρέπεται να υπάρξει δευτερολογία στην οποία ο ερωτών έχει στη διάθεσή του δύο (2) λεπτά, προκειμένου να ζητήσει διευκρίνιση ως προς το αρχικό ερώτημα που υπέβαλε, εάν δεν έλαβε ολοκληρωμένη απάντηση, και το αρμόδιο όργανο έχει στη διάθεσή του πέντε (5) λεπτά, προκειμένου να παράσχει τις απαραίτητες διευκρινίσεις. Ο Δήμαρχος έχει στη διάθεσή του επιπλέον τρία (3) λεπτά και στην πρωτολογία και στη δευτερολογία μετά την απάντηση του αρμοδίου οργάνου. Με ανάταση χεριού από την απόλυτη πλειοψηφία των παρόντων είναι δυνατή, μετά από πρόταση του Προέδρου, η παράταση ή η σύντμηση των ανωτέρω προβλεπόμενων μέγιστων χρόνων ομιλίας.

8. Κατά τη συνεδρίαση αυτή απαγορεύεται η συζήτηση οποιουδήποτε άλλου θέματος, καθώς και οι διαλογικές συζητήσεις. Διακοπή ομιλητή μπορεί να γίνει αν το επιτρέψει ο ίδιος και αν συμφωνεί ο Πρόεδρος. Στην περίπτωση αυτή η διακοπή δεν μπορεί να υπερβεί το ένα (1) λεπτό, χωρίς ισόχρονη παράταση του χρόνου της ομιλίας.

9. Όταν λόγω της σοβαρότητας και της φύσης των θεμάτων παρατείνεται η συζήτηση, το Δημοτικό Συμβούλιο, με ανάταση χεριού των περισσότερων, είναι δυνατόν να διακόψει τη συνεδρίαση, προκειμένου αυτή να συνεχιστεί την επόμενη ημέρα και την ίδια ώρα για τα λοιπά θέματα της ημερήσιας διάταξης που δεν συζητήθηκαν. Στην περίπτωση αυτή θεωρείται ότι η συζήτηση των θεμάτων αυτών άρχισε και τελείωσε κατά την τελευταία αυτή συνεδρίαση.

10. Για τη διεξαγωγή της συνεδρίασης τηρούνται πρακτικά, τα οποία λαμβάνουν ειδική ταυτάριθμη αρίθμηση με την πρόσκληση. Πρακτικά συντάσσονται ακόμα και στην περίπτωση που συγκληθεί ειδική συνεδρίαση, χωρίς κανένα θέμα συζήτησης.

Άρθρο 13
Απολογισμός πεπραγμένων της Δημοτικής Αρχής
1. Σε ειδική δημόσια συνεδρίαση του δημοτικού συμβουλίου, πραγματοποιείται ο απολογισμός πεπραγμένων της δημοτικής αρχής.

 2. Η ειδική δημόσια συνεδρίαση διεξάγεται έως την 30ή Ιουνίου του δεύτερου (2ου), τρίτου (3ου) και τέταρτου (4ου) έτους της αυτοδιοικητικής περιόδου, και ανακοινώνεται δεκαπέντε (15), τουλάχιστον, ημέρες πριν από τη διεξαγωγή της στην ιστοσελίδα του δήμου, καθώς και σε κάθε πρόσφορο μέσο κοινωνικής δικτύωσης. Το δημοτικό συμβούλιο επιλέγει τον προσφορότερο χώρο για τη διεξαγωγή της ανωτέρω δημόσιας συνεδρίασης.

 3. Κατά τον απολογισμό πεπραγμένων δύνανται να τοποθετηθούν όλες οι παρατάξεις και να πάρουν τον λόγο τα μέλη του συμβουλίου. Στους δήμους δύνανται να τοποθετηθούν, επιπλέον, οι εκπρόσωποι των δημοτικών κοινοτήτων και τα μέλη των συμβουλίων των δημοτικών κοινοτήτων.

 4. Ο δήμος μεριμνά για τη μετάδοση της συνεδρίασης από τα τοπικά μέσα ενημέρωσης, το διαδίκτυο, καθώς και με τη χρήση κάθε άλλου μέσου ενημέρωσης των δημοτών και κατοίκων.

 5. Στον απολογισμό πεπραγμένων παρουσιάζεται και συζητείται η ετήσια έκθεση του συμπαραστάτη του δημότη του άρθρου 152 Ν 5314/2026, περί Συμπαραστάτη του δημότη και της επιχείρησης.

Άρθρο 14
Πρακτικά συνεδρίασης Δημοτικού Συμβουλίου
1. Σε κάθε συνεδρίαση του συμβουλίου τηρούνται επίσημα και πρόχειρα πρακτικά, με ευθύνη του προέδρου και του γραμματέα του συμβουλίου, καθώς και υπαλλήλου του δήμου. Τα πρόχειρα πρακτικά προηγούνται των επισήμων, υπογράφονται από τον πρόεδρο και τον γραμματέα του συμβουλίου, και έχουν προσωρινό και συνοπτικό χαρακτήρα, ώστε να εκδοθούν οι αντίστοιχες αποφάσεις. Τα πρόχειρα πρακτικά αποτελούν τη βάση των επίσημων πρακτικών.

 2. Τα επίσημα πρακτικά καταρτίζονται με κάθε πρόσφορο ηλεκτρονικό μέσο. Μεταφέρονται σε κείμενο ηλεκτρονικής μορφής, υπογράφονται ψηφιακά από τον πρόεδρο και τον γραμματέα του συμβουλίου και αναρτώνται, κατά το πλήρες περιεχόμενό τους, στην ιστοσελίδα του δήμου. Σε περίπτωση που στα πρακτικά καταγράφονται ευαίσθητα προσωπικά δεδομένα ιδιωτών, αυτά, κατά την ανάρτησή τους στην ιστοσελίδα, ανωνυμοποιούνται.

 3. Τα επίσημα πρακτικά κάθε συνεδρίασης παίρνουν ιδιαίτερο αύξοντα αριθμό, με διακεκριμένη αρίθμηση κατ` έτος. Πρακτικό συντάσσεται και όταν η συνεδρίαση ματαιώνεται για οποιονδήποτε λόγο. Στο τέλος του έτους, τα επίσημα πρακτικά ενοποιούνται με ευθύνη του προέδρου και του γραμματέα του συμβουλίου.

 4. Η μη τήρηση των επίσημων πρακτικών, σύμφωνα με τα ανωτέρω, και η μη ανάρτησή τους στην ιστοσελίδα του δήμου, συνιστά σοβαρή παράβαση καθήκοντος για τον πρόεδρο και τον γραμματέα του συμβουλίου και ελέγχεται πειθαρχικά, σύμφωνα με τη διαδικασία του άρθρου 714 Ν 5314/2026, περί πειθαρχικής διαδικασίας.

 5. Οι εργασίες μαγνητοφώνησης, μαγνητοσκόπησης, απομαγνητοφώνησης και ηλεκτρονικής απόδοσης σε μορφή κειμένου των συνεδριάσεων του συμβουλίου δύναται να ανατίθενται σε φυσικά ή νομικά πρόσωπα σύμφωνα με τις ισχύουσες διατάξεις περί ανάθεσης δημοσίων συμβάσεων υπηρεσιών του ν. 4412/2016 (Α` 147). 


Ειδικότερα:
1. Στα προαναφερόμενα πρακτικά καταχωρούνται οι συζητήσεις, ψηφοφορίες, αποφάσεις και μειοψηφούσες γνώμες για κάθε θέμα, καθώς και ο αριθμός και η χρονολογία της πρόσκλησης στη συγκεκριμένη συνεδρίαση, ο τόπος, ο τρόπος και ο χρόνος της συνεδρίασης, καθώς και αν αυτή έγινε δημόσια ή κεκλεισμένων των θυρών, το όνομα του Δημάρχου κι αν παρίσταται, τα ονόματα και η ιδιότητα των μελών που παρίστανται κατά την έναρξη της συνεδρίασης, τα ονοματεπώνυμα των απόντων μελών, η προσέλευση ή η αποχώρηση των μελών κατά τη διάρκεια της συνεδρίασης, δημοτικοί υπάλληλοι ή ιδιώτες που έχουν κληθεί και συμμετέχουν στη συνεδρίαση.

2. Τα πρακτικά καταρτίζονται με τη βοήθεια μαγνητοφωνικής συσκευής ή «βίντεο» ή με κάθε άλλο πρόσφορο ηλεκτρονικό μέσο. Ο εκτελών χρέη πρακτικογράφου δημοτικός υπάλληλος, τηρεί παράλληλα και πρόχειρα συνοπτικά πρακτικά.

3. Τα απομαγνητοφωνημένα ή απομαγνητοσκοπημένα κείμενα μεταφέρονται σε φύλλα χαρτιού, που αριθμούνται κα μονογράφονται από τον Πρόεδρο του Δημοτικού Συμβουλίου. Στο τέλος του χρόνου βιβλιοδετούνται με ευθύνη του Προέδρου και του Γραμματέα του Δημοτικού Συμβουλίου.

4. Αν σε κάποια συνεδρίαση δεν είναι δυνατή η χρήση μαγνητοφωνικής συσκευής ή «βίντεο», τηρούνται πρόχειρα πρακτικά που αντιγράφονται σε φύλλα χαρτιού, μονογραφημένα από τον Πρόεδρο του Δημοτικού Συμβουλίου. Τα φύλλα αυτά αριθμούνται με τρόπο, ώστε η αρίθμησή τους να αποτελεί συνέχεια της αρίθμησης των απομαγνητοφωνημένων ή απομαγνητοσκοπημένων κειμένων και βιβλιοδετούνται μαζί με αυτά.

5. Στη δια περιφοράς συνεδρίαση, τηρούνται πρακτικά, όπου αναγράφονται απαραίτητα η εισήγηση επί του θέματος, τυχόν απόψεις που έχουν αποσταλεί εγγράφως και οι καταμετρηθείσες ψήφοι.

6. Η μη τήρηση των πρακτικών σύμφωνα με τα ανωτέρω, συνιστά πειθαρχικό αδίκημα για τον Πρόεδρο και Γραμματέα του Δημοτικού Συμβουλίου.

7. Τα πρακτικά υπογράφονται από όλα τα μέλη που μετέχουν στη συνεδρίαση. Η άρνηση υπογραφής από Σύμβουλο και η αιτία της αναφέρονται στα πρακτικά. Η μη υπογραφή των πρακτικών δεν επηρεάζει το κύρος της απόφασης.

8. Τα πρακτικά της κάθε συνεδρίασης, όπως και κάθε απόφασης, παίρνουν αύξοντα αριθμό. Κάθε χρόνο ξεκινάει καινούργια αρίθμηση.

9. Οποιοσδήποτε Δημοτικός Σύμβουλος μπορεί να ζητήσει να λάβει αντίγραφα των πρακτικών ή να λάβει πλήρη γνώση αυτών, στην περίπτωση που είναι δυσχερής η έκδοση αντιγράφων.

Άρθρο 15
Ενημέρωση πολιτών
1. Δημότες και κάτοικοι που έχουν ειδικό έννομο συμφέρον, μετά από αίτησή τους λαμβάνουν αντίγραφα συγκεκριμένων πρακτικών και αποφάσεων του Δημοτικού Συμβουλίου. Σε περίπτωση που είναι δυσχερής η έκδοση αντιγράφων, τίθενται τα παραπάνω στοιχεία σε πλήρη γνώση των αιτούντων για ενημέρωσή τους.

2. Επί αναφορών, ερωτήσεων και αιτήσεων αρμοδιότητας του Δημοτικού Συμβουλίου, που υποβάλλονται σε αυτό από δημότες και κατοίκους ατομικά ή συλλογικά, απαντά ο Πρόεδρος του Δημοτικού Συμβουλίου ή ο αρμόδιος Αντιδήμαρχος εντός προθεσμίας τριάντα (30) ημερών από την κατάθεσή τους.

3. Το Δημοτικό Συμβούλιο εξασφαλίζει στους δημότες πλήρη πληροφόρηση για τα, κάθε είδους προβλήματα της περιφέρειάς του, καθώς και για τη δραστηριότητά του, αναφορικά με την αντιμετώπιση και λύση των προβλημάτων αυτών.

Άρθρο 16
Δικαιώματα και Υποχρεώσεις Δημοτικών Συμβούλων
1. Ο σύμβουλος εκφράζει τη γνώμη του και ψηφίζει κατά συνείδηση, αποβλέποντας πάντοτε στην εξυπηρέτηση του συμφέροντος του συνόλου των δημοτών και κατοίκων.

 2. Οι δημοτικοί σύμβουλοι έχουν υποχρέωση να μετέχουν σε όλες τις συνεδριάσεις του δημοτικού συμβουλίου και να εκτελούν με επιμέλεια τα καθήκοντά τους και κάθε εργασία που τους αναθέτει το δημοτικό συμβούλιο, καθώς επίσης να ενημερώνουν τον Πρόεδρο σε περίπτωση απουσίας τους. Αδικαιολόγητη απουσία συμβούλου στις τακτικές συνεδριάσεις του συμβουλίου για διάστημα τριών συνεχόμενων (3) μηνών συνιστά σοβαρή παράβαση καθήκοντος, για την οποία ο πρόεδρος του συμβουλίου υποχρεούται να ενημερώνει γραπτώς τον Γενικό Επόπτη Νομιμότητας. Η παράλειψη εκπλήρωσης αυτής της υποχρέωσης από τον πρόεδρο του συμβουλίου αποτελεί, ομοίως, σοβαρή παράβαση καθήκοντος, για την οποία εφαρμόζεται η διαδικασία του άρθρου 714 Ν 5314/2026, περί της πειθαρχικής διαδικασίας.

 3. Στους συμβούλους παρέχεται κάθε δυνατή διευκόλυνση για την άσκηση των καθηκόντων τους από τις υπηρεσίες του οικείου δήμου. Στους συμβούλους, χορηγούνται, με την ανάληψη των καθηκόντων, υπηρεσιακές ηλεκτρονικές διευθύνσεις που δημοσιεύονται στην επίσημη ιστοσελίδα του δήμου, προκειμένου να διευκολύνεται η επικοινωνία τους με τους πολίτες και τις υπηρεσίες.

4. Οι Δημοτικοί Σύμβουλοι και οι Πρόεδροι των Δημοτικών Κοινοτήτων αμέσως μετά από την εγκατάσταση των Δημοτικών Αρχών οφείλουν να δηλώσουν στον Πρόεδρο του Δημοτικού Συμβουλίου τη διεύθυνση του ηλεκτρονικού ταχυδρομείου τους.

5. Σε Σύμβουλο που απουσιάζει αδικαιολόγητα σε τρεις (3) συνεχείς συνεδριάσεις, μπορεί να επιβληθεί, σύμφωνα με την πειθαρχική διαδικασία, η πειθαρχική ποινή της αργίας και σε περίπτωση υποτροπής μπορεί να επιβληθεί η πειθαρχική ποινή της έκπτωσης από το αρμόδιο εποπτικό όργανο.

Σύμβουλος που επιθυμεί να μην εκτελεί τις υποχρεώσεις του για διάστημα που υπερβαίνει τις τριάντα (30) ημέρες, πρέπει να έχει τη σύμφωνη γνώμη του Δημοτικού Συμβουλίου. Η απουσία αυτή μπορεί να παρατείνεται για εξαιρετικούς λόγους έως τρεις (3) μήνες, με άδεια του Συμβουλίου.

Σε Σύμβουλο που δεν εκτελεί τις υποχρεώσεις του για διάστημα που υπερβαίνει τους τρεις (3) συνεχείς μήνες, χωρίς την άδεια του Δημοτικού Συμβουλίου, μπορεί να επιβληθεί, σύμφωνα με την πειθαρχική διαδικασία, η πειθαρχική ποινή της αργίας ή η πειθαρχική ποινή της έκπτωσης από το αρμόδιο εποπτικό όργανο.

6. Ο Πρόεδρος του Δημοτικού Συμβουλίου υποχρεούται να ενημερώνει γραπτώς τον Επόπτη Ο.Τ.Α. για κάθε περίπτωση αδικαιολόγητης απουσίας Συμβούλου σε τρεις συνεχείς συνεδριάσεις, καθώς και σε κάθε περίπτωση μη εκτέλεσης των υποχρεώσεων Συμβούλου για διάστημα μεγαλύτερο από τρεις (3) συνεχείς μήνες. Η παράλειψη αυτής της υποχρέωσης από τον Πρόεδρο του Δημοτικού Συμβουλίου αποτελεί σοβαρή παράβαση καθήκοντος.

7. Ο Δημοτικός Σύμβουλος δεν μπορεί να μετέχει στη συζήτηση ενός θέματος ή στη λήψη απόφασης του Δημοτικού Συμβουλίου ή να συμμετάσχει σε γνωμοδοτικά συλλογικά όργανα, τα οποία γνωμοδοτούν για θέμα που θα εισαχθεί στο Δημοτικό Συμβούλιο, εφόσον ο ίδιος, ο/η σύζυγός του ή συγγενής του έως τον δεύτερο βαθμό εξ αίματος ή εξ αγχιστείας έχει υλικό ή ηθικό συμφέρον. Απόφαση που έχει ληφθεί κατά παράβαση των ανωτέρω είναι άκυρη. Στο μέλος που έλαβε μέρος στη συνεδρίαση, επιβάλλεται η πειθαρχική ποινή της αργίας.

8. Ο Πρόεδρος και τα μέλη του Δημοτικού Συμβουλίου είναι υπόχρεοι σε δήλωση περιουσιακής κατάστασης και δήλωση οικονομικών συμφερόντων σύμφωνα με την κείμενη νομοθεσία. Οι Δημοτικοί Σύμβουλοι ενθαρρύνουν και προωθούν κάθε μέτρο που προάγει τη διαφάνεια και την καταπολέμηση της διαφθοράς στο πλαίσιο άσκησης των καθηκόντων τους και λειτουργίας του Δήμου.

9. Οι Δημοτικοί Σύμβουλοι και σε περίπτωση συμμετοχής τους οι Πρόεδροι Συμβουλίων ή οι Πρόεδροι Δημοτικών Κοινοτήτων έχουν δικαίωμα να λαμβάνουν γνώση, τουλάχιστον δύο (2) ημέρες πριν την τακτική συνεδρίαση του Δημοτικού Συμβουλίου, όλων των εισηγήσεων και των στοιχείων που αφορούν τα θέματα της ημερήσιας διάταξης.

10. Οι Δημοτικοί Σύμβουλοι δεν μπορούν να είναι από οποιαδήποτε αιτία, οφειλέτες του οικείου δήμου, των Νομικών Προσώπων Ιδιωτικού Δικαίου, των κοινωφελών επιχειρήσεων και της Δημοτικής Επιχείρησης Ύδρευσης και Αποχέτευσης (Δ.Ε.Υ.Α.) αυτού, καθώς, επίσης, και των Νομικών Προσώπων Δημοσίου Δικαίου, στα οποία συμμετέχει ο οικείος Δήμος, εφόσον η συνολική οφειλή υπερβαίνει το ποσό των τριακοσίων (300) ευρώ. Αν Δήμαρχος, Δημοτικός Σύμβουλος, Σύμβουλος ή Πρόεδρος της Δημοτικής Κοινότητας καταστεί για πρώτη φορά μετά από την εκλογή του οφειλέτης του οικείου Δήμου ή των νομικών προσώπων κατά τα ανωτέρω, οφείλει να εξοφλήσει ή να ρυθμίσει την οφειλή του εντός αποκλειστικής προθεσμίας δέκα (10) ημερών, αφότου η βεβαίωση της οφειλής καταστεί οριστική και λάβει γνώση αυτής ή, αν ασκηθούν ένδικα βοηθήματα, αφότου εκδοθεί τελεσίδικη δικαστική απόφαση. Αν η οφειλή δεν εξοφληθεί ή δεν ρυθμιστεί εντός της προθεσμίας του πρώτου εδαφίου, ο Δημοτικός Σύμβουλος εκπίπτει αυτοδικαίως από το αξίωμα.

11. Κάθε Δημοτικός Σύμβουλος μπορεί να ζητά από τον Δήμαρχο, τους Αντιδημάρχους και τη Δημοτική Επιτροπή πληροφορίες και συγκεκριμένα στοιχεία, που είναι χρήσιμα για την άσκηση των καθηκόντων του. Ο Δήμαρχος και ο Αντιδήμαρχος οφείλει να παρέχει τις πληροφορίες εγγράφως ή προφορικά εντός μηνός. Τέτοια υποχρέωση δεν υφίσταται στην περίπτωση που οι πληροφορίες ή τα στοιχεία, που έχουν ζητηθεί, δόθηκαν στον Δημοτικό Σύμβουλο ή στον Πρόεδρο Συμβουλίου Δημοτικής Κοινότητας ή στον Πρόεδρο Δημοτικής Κοινότητας κατά τη συνεδρίαση ειδικής λογοδοσίας.

12. Στις συνεδριάσεις του Δημοτικού Συμβουλίου οι Δημοτικοί Σύμβουλοι πρέπει να είναι ευπρεπείς και να μη δημιουργούν θορύβους. Δεν επιτρέπεται να παρακωλύουν την ομαλή διεξαγωγή της, με κάθε τρόπο σύγκλησης, συνεδρίασης.

Άρθρο 17
Δημοτικές παρατάξεις
Α)Ως προς την συγκρότηση και λειτουργία δημοτικής παράταξης, ισχύουν τα ακόλουθα:
1. Τα μέλη του δημοτικού συμβουλίου από την εγκατάστασή τους, σύμφωνα με το άρθρο 73 Ν 5314/2026, περί ορκωμοσίας αιρετών και εγκατάστασης και ανάληψης καθηκόντων, ανήκουν σε παρατάξεις, ανάλογα με τον συνδυασμό με τον οποίο έχουν εκλεγεί.

 2. Επικεφαλής της πλειοψηφούσας παράταξης είναι ο δήμαρχος. Επικεφαλής των λοιπών παρατάξεων της μειοψηφίας είναι ο σύμβουλος που ήταν υποψήφιος δήμαρχος και, στην περίπτωση ακύρωσης της εκλογής του, θανάτου, παραίτησης, έκπτωσης, παύσης ή ανεξαρτητοποίησής του, ο σύμβουλος που εκλέγεται από την πλειοψηφία των συμβούλων της οικείας παράταξης. Σε περίπτωση ισοψηφίας, επαναλαμβάνεται η εκλογή και σε περίπτωση νέας, δεύτερης, ισοψηφίας διενεργείται κλήρωση μεταξύ των ισοψηφησάντων συμβούλων. Η εκλογή νέου επικεφαλής παράταξης δεν ανακαλείται.

 3. Για την αποδοτικότερη λειτουργία των παρατάξεων, η δημοτική αρχή παραχωρεί σε αυτές κατάλληλα εξοπλισμένο χώρο και γραμματειακή υποστήριξη, εφόσον το επιτρέπουν οι υπηρεσιακές ανάγκες. Οι υπηρεσίες του δήμου διευκολύνουν τη λειτουργία των παρατάξεων και χορηγούν στις παρατάξεις ηλεκτρονικές διευθύνσεις που είναι αναρτημένες στην ιστοσελίδα του δήμου.  

Β)Περαιτέρω, ως προς την ανεξαρτητοποίηση και διαγραφή μελών δημοτικής παράταξης, ισχύουν τα ακόλουθα:
 1. Οι δημοτικοί σύμβουλοι έχουν απεριόριστο το δικαίωμα γνώμης και ψήφου κατά συνείδηση.

 2. Μέλος του δημοτικού συμβουλίου δύναται, με γραπτή δήλωσή του προς το προεδρείο, να ανεξαρτητοποιηθεί από την παράταξη στην οποία ανήκει. Η δήλωση ανεξαρτητοποίησης δεν ανακαλείται.

 3. Είναι δυνατή η διαγραφή δημοτικού συμβούλου από την παράταξή του, με απόφαση του επικεφαλής της, η οποία κοινοποιείται στον πρόεδρο του δημοτικού συμβουλίου και δεν ανακαλείται.

 4. Το μέλος του δημοτικού συμβουλίου που ανεξαρτητοποιήθηκε ή διαγράφηκε από την παράταξή του, δεν μπορεί να εξακολουθήσει να είναι μέλος του προεδρείου ή της δημοτικής επιτροπής ή των άλλων αποφασιστικών επιτροπών του συμβουλίου και λοιπών συλλογικών οργάνων των πάσης φύσεως νομικών προσώπων, κληροδοτημάτων και σωματείων, εφόσον την ιδιότητα αυτή απέκτησε ή εκλέχτηκε σε αυτή ως μέλος της παράταξης από την οποία ανεξαρτητοποιήθηκε ή διαγράφηκε.

 5. Το μέλος του δημοτικού συμβουλίου που ανεξαρτητοποιήθηκε ή διαγράφηκε από την παράταξή του, δεν μπορεί να ενταχθεί σε άλλη υφιστάμενη παράταξη, με εξαίρεση την παρ. 6 είναι όμως δυνατή η επανένταξή του στην παράταξη με την οποία εκλέχθηκε, ύστερα από αίτησή του, με απόφαση του επικεφαλής της.

 6. Δημοτικοί σύμβουλοι που διαγράφηκαν ή ανεξαρτητοποιήθηκαν, με εξαίρεση τυχόν επικεφαλής παρατάξεων της μειοψηφίας που ανεξαρτητοποιήθηκαν, καθώς και τον πρώην δήμαρχο που παραμένει σύμβουλος, σύμφωνα με το τελευταίο εδάφιο της παρ. 1 του άρθρου 114 Ν 5314/2026, περί εκλογής νέου δημάρχου, μπορούν να συγκροτήσουν νέα παράταξη μειοψηφίας, με κοινή δήλωσή τους προς το προεδρείο, εφόσον τα μέλη της είναι πάνω από το ένα τέταρτο (1/4) του συνολικού αριθμού μελών του συμβουλίου. Στη δήλωση αναφέρεται και το όνομα της νέας παράταξης, με τον επικεφαλής. Η νέα παράταξη της μειοψηφίας λύεται αυτοδικαίως, εάν απωλέσει το ανωτέρω ποσοστό. Η νέα παράταξη της μειοψηφίας δεν μπορεί, καθ` όλη τη διάρκεια της δημοτικής περιόδου, να καταστεί παράταξη της πλειοψηφίας, ακόμα και εάν τα μέλη της είναι περισσότερα από τα μέλη της παράταξης του δημάρχου.

 7. Σε περίπτωση κένωσης θέσης στο προεδρείο του δημοτικού συμβουλίου ή νέας συγκρότησής του, κατά τη δεύτερη θητεία, η νέα παράταξη της μειοψηφίας δύναται να εκλέξει μέλος, εφόσον καταστεί δεύτερη ή τρίτη σε εκλογική δύναμη παράταξη. Αντίστοιχα, η νέα παράταξη της μειοψηφίας δύναται να εκλέξει μέλος σε περίπτωση που εξαντληθούν τα αναπληρωματικά μέλη από το σύνολο των παρατάξεων της μειοψηφίας στη δημοτική επιτροπή ή σε αποφασιστική επιτροπή του δημοτικού συμβουλίου, σύμφωνα με την παρ. 6 του άρθρου 137 Ν 5314/2026, περί εκλογής μελών δημοτικής επιτροπής, καθώς και σε περίπτωση νέας συγκρότησής τους κατά τη δεύτερη θητεία.

8. Ο Πρόεδρος του Δημοτικού Συμβουλίου οφείλει να ανακοινώσει την απόφαση διαγραφής ή ανεξαρτητοποίησης ή επανένταξης στη δημοτική παράταξη στο Δημοτικό Συμβούλιο, καθώς και να την κοινοποιήσει στον Επόπτη Ο.Τ.Α.

9. Οι Δημοτικοί Σύμβουλοι, που ανεξαρτητοποιήθηκαν ή διαγράφηκαν από την παράταξή τους, θεωρούνται ανεξάρτητα μέλη του Συμβουλίου, μη ανήκοντα σε κάποια παράταξη.

Άρθρο 18
Γνωμοδοτικές Επιτροπές του Δημοτικού Συμβουλίου, κατ' άρθρο 153 Ν 5314/2026
1. Με τον κανονισμό λειτουργίας του δημοτικού συμβουλίου, δύναται να προβλέπεται η σύσταση γνωμοδοτικών επιτροπών, οι οποίες μελετούν και εισηγούνται θέματα που συζητά το συμβούλιο. Κατ` εξαίρεση του πρώτου εδαφίου είναι υποχρεωτική η σύσταση: α) γνωμοδοτικής επιτροπής δήμου με αντικείμενο θέματα κοινωνικής συνοχής, συμπερίληψης και ισότητας φύλων, δικαιωμάτων των ατόμων με αναπηρία και εξάλειψης έμφυλων, φυλετικών, κοινωνικών και θρησκευτικών διακρίσεων και β) γνωμοδοτικής επιτροπής δήμου με αντικείμενο την υποστήριξή του στην εύρυθμη λειτουργία των σχολικών μονάδων.

 2. Στις γνωμοδοτικές επιτροπές προεδρεύει αντιδήμαρχος ή δημοτικός σύμβουλος, οι οποίοι ορίζονται με την απόφαση του οικείου συμβουλίου για τη συγκρότησή τους. Στις γνωμοδοτικές επιτροπές μετέχουν σύμβουλοι που προτείνονται από όλες τις δημοτικές παρατάξεις του δημοτικού συμβουλίου, υπάλληλοι της αρμόδιας διεύθυνσης του δήμου, ιδιώτες εμπειρογνώμονες στα θέματα του συλλογικού γνωμοδοτικού οργάνου και εκπρόσωποι κοινωνικών φορέων της περιοχής, συμπεριλαμβανομένων εκπροσώπων των οργανώσεων των ατόμων με αναπηρία και χρόνιες παθήσεις και των οικογενειών τους. Ειδικά στη γνωμοδοτική επιτροπή της περ. β) της παρ. 1 μετέχει υποχρεωτικά ένας (1) διευθυντής σχολικών μονάδων πρωτοβάθμιας και ένας (1) διευθυντής σχολικών μονάδων δευτεροβάθμιας εκπαίδευσης του οικείου δήμου, καθώς και από ένας (1) εκπρόσωπος της αντίστοιχης ένωσης γονέων ή όπου δεν υπάρχει, ένας (1) εκπρόσωπος των συλλόγων γονέων, κατά προτεραιότητα μεγέθους σε μαθητικό δυναμικό, με τους αναπληρωτές τους. Κατά τις συνεδριάσεις της ανωτέρω επιτροπής, όταν συζητούνται θέματα που αφορούν μια συγκεκριμένη σχολική μονάδα, δύναται να καλείται επιπλέον ο οικείος διευθυντής.

 3. Με απόφαση του δημοτικού συμβουλίου που λαμβάνεται με την πλειοψηφία των δυο τρίτων (2/3) των παρόντων μελών του, είναι δυνατή η καταβολή εξόδων κίνησης και ημερήσιας αποζημίωσης, σε ιδιώτες μέλη των γνωμοδοτικών επιτροπών, που συγκροτούνται από το δημοτικό συμβούλιο, για μετακινήσεις στο εσωτερικό, οι οποίες γίνονται για εκτέλεση υπηρεσίας, σχετικής με το έργο τους. Το ύψος της ημερήσιας αποζημίωσης για τις μετακινήσεις στο εσωτερικό καθορίζεται σύμφωνα με την υποπαρ. Δ9 της παρ. Δ` του άρθρου 2 του ν. 4336/2015 (Α` 94), περί του πεδίου εφαρμογής.

 4. Θέματα που έχουν εγγραφεί στην ημερήσια διάταξη του δημοτικού συμβουλίου, ύστερα από πρόταση του δημάρχου, δύνανται να παραπεμφθούν σε γνωμοδοτική επιτροπή, με απόφαση του δημοτικού συμβουλίου, με την οποία καθορίζεται και προθεσμία για την υποβολή σχετικής μελέτης ή εισήγησης. Θέματα που εισάγει προς συζήτηση η δημοτική επιτροπή, παραπέμπονται σε γνωμοδοτική επιτροπή μόνο αν τη σχετική απόφαση λάβει η απόλυτη πλειοψηφία του συνολικού αριθμού των μελών του δημοτικού συμβουλίου. Πλην των ανωτέρω θεμάτων, ο πρόεδρος δύναται να παραπέμπει σε γνωμοδοτική επιτροπή οποιοδήποτε άλλο θέμα και πριν από την εγγραφή του στην ημερήσια διάταξη.

 5. Για τη γραμματειακή υποστήριξη των συνεδριάσεων των γνωμοδοτικού χαρακτήρα επιτροπών ορίζονται υπάλληλοι του δήμου, με απόφαση του δημάρχου.

Άρθρο 19
Επιτροπές του Δημοτικού Συμβουλίου, κατ' άρθρο 30 Ν 5056/2023
1. Για την εύρυθμη άσκηση των αρμοδιοτήτων των καταργηθέντων νομικών προσώπων, το Δημοτικό Συμβούλιο, με απόφασή του, δύναται να συστήνει επιτροπές. Στις επιτροπές αυτές, στις οποίες δύνανται να συμμετέχουν και μη αιρετά μέλη, ως Πρόεδρος ορίζεται Δημοτικός Σύμβουλος ή πρόσωπο εγνωσμένου κύρους, με συναφή με το αντικείμενο της επιτροπής εμπειρία.

2. Για θέματα αρμοδιοτήτων των καταργούμενων Σχολικών Επιτροπών, το Δημοτικό Συμβούλιο συστήνει υποχρεωτικά επιτροπές. Ειδικότερα συστήνονται έως δύο (2) επιτροπές ή μία (1) επιτροπή ανά Δημοτική Κοινότητα, αποκλειστικά στους δήμους με πληθυσμό άνω των εκατό χιλιάδων (100.000) κατοίκων.

Στις επιτροπές αυτές ως Πρόεδρος ορίζεται Δημοτικός Σύμβουλος ή πρόσωπο εγνωσμένου κύρους, με συναφή με το αντικείμενο της επιτροπής εμπειρία. Υποχρεωτικά μετέχει ένας διευθυντής σχολικών μονάδων πρωτοβάθμιας ή δευτεροβάθμιας εκπαίδευσης του οικείου Δήμου ή Δημοτικής Κοινότητας αντίστοιχα, και ένας εκπρόσωπος της αντίστοιχης ένωσης γονέων ή όπου δεν υπάρχει, ένας εκπρόσωπος των υφισταμένων συλλόγων γονέων, κατά προτεραιότητα μεγέθους σε μαθητικό δυναμικό, με τους αναπληρωτές τους.

Κατά τις συνεδριάσεις της ανωτέρω επιτροπής, όταν συζητούνται θέματα που αφορούν μια συγκεκριμένη σχολική μονάδα, δύναται να καλείται επιπλέον ο οικείος διευθυντής.

3. Οι Δημοτικοί Σύμβουλοι που συμμετέχουν ως μέλη στις επιτροπές μπορούν να προτείνονται από κάθε δημοτική παράταξη του Δημοτικού Συμβουλίου.

Άρθρο 20
Δημοσίευση των αποφάσεων του Δημοτικού Συμβουλίου
1. Οι αποφάσεις του δημοτικού συμβουλίου, με εξαίρεση τις αποφάσεις κανονιστικού χαρακτήρα, είναι άμεσα εκτελεστές, αφότου εκδοθούν, και φέρουν την υπογραφή του προέδρου και του γραμματέα του συμβουλίου.

 2. Έως πέντε (5) μέρες μετά από τη συνεδρίαση του συμβουλίου, με ευθύνη του αρμόδιου υπαλλήλου σε συνεργασία με τον πρόεδρο, αναρτάται στην ιστοσελίδα του δήμου πίνακας που περιλαμβάνει τα θέματα που συζητήθηκαν, τον αριθμό των αποφάσεων και περίληψη του περιεχομένου τους, περιλαμβανομένης της ψήφου της μειοψηφίας.

 3. Οι ατομικού περιεχομένου πράξεις δημοσιεύονται υπό μορφή περίληψης στην ιστοσελίδα του δήμου σύμφωνα με την παρ. 2, και κοινοποιούνται σε πλήρες κείμενο στον ενδιαφερόμενο. Οι κανονιστικού περιεχομένου αποφάσεις, για τη νόμιμη υπόστασή τους, δημοσιεύονται σε πλήρες κείμενο στην ιστοσελίδα του δήμου, παραμένοντας συνεχώς διαθέσιμες. Επιπλέον, ο πρόεδρος του συμβουλίου λαμβάνει μέτρα για την όσο το δυνατόν ευρύτερη δημοσιοποίηση των κανονιστικού χαρακτήρα αποφάσεων, μέσω των τοπικών μέσων μαζικής ενημέρωσης, και χρησιμοποιεί, για τον ίδιο σκοπό, οποιοδήποτε άλλο πρόσφορο μέσο.

 4. Αν ειδικές διατάξεις προβλέπουν τη δημοσίευση αποφάσεων του συμβουλίου στην Εφημερίδα της Κυβερνήσεως, διατηρείται αυτός ο τρόπος δημοσίευσης.

 5. Αποφάσεις του συμβουλίου, όπως αυτές προβλέπονται στην παρ. 3 του άρθρου 76 του ν. 4727/2020 (Α` 184), περί πεδίου εφαρμογής ψηφιακής διαφάνειας, αναρτώνται υποχρεωτικά στον ιστότοπο του προγράμματος «Διαύγεια», με τις επιφυλάξεις και τις εξαιρέσεις που προβλέπονται στο ίδιο άρθρο, καθώς και στο άρθρο 79 του ίδιου νόμου, περί προστασίας δεδομένων προσωπικού χαρακτήρα και απόρρητων. Αποφάσεις με τις οποίες θεσπίζονται διοικητικές διαδικασίες δημοσιεύονται στο Εθνικό Μητρώο Διοικητικών Διαδικασιών (Ε.Μ.Δ.Δ. - ΜΙΤΟΣ) του άρθρου 92 του ν. 4727/2020.

 6. Για τις αποφάσεις του συμβουλίου που εμπίπτουν στον υποχρεωτικό έλεγχο νομιμότητας, του άρθρου 690 Ν 5314/2026, περί κατηγοριών πράξεων που εμπίπτουν στον υποχρεωτικό έλεγχο νομιμότητας, εφαρμόζεται, επιπλέον, η παρ. 1 του άρθρου 691 Ν 5314/2026, περί διαδικασίας υποχρεωτικού ελέγχου νομιμότητας.

 7. Οι αποφάσεις των δήμων διατίθενται προς το κοινό, σύμφωνα με το Κεφάλαιο Ι του ν. 4727/2020, περί ανοικτών δεδομένων και περαιτέρω χρήσης πληροφοριών δημοσίου τομέα.

8. Αντίγραφο των αποφάσεων του Δημοτικού Συμβουλίου αποστέλλεται για ενημέρωση στους Προέδρους Συμβουλίων και στους Προέδρους Δημοτικών Κοινοτήτων.

Άρθρο 21
Γραμματεία - Υπηρεσία Δημοτικού Συμβουλίου
1. Στον Δήμο και στο πλαίσιο του Οργανισμού Εσωτερικής Υπηρεσίας, λειτουργεί Υπηρεσία Δημοτικού Συμβουλίου, με αρμοδιότητες διεκπεραίωσης όλων των θεμάτων, που αφορούν στο Δημοτικό Συμβούλιο και το προεδρείο του. Η Υπηρεσία αποτελείται από τον ειδικό γραμματέα του Δημοτικού Συμβουλίου και άλλους υπαλλήλους, σύμφωνα με τον Οργανισμό Εσωτερικής Υπηρεσίας και ανάλογα με τις ανάγκες.

2. Στις αρμοδιότητες της Υπηρεσίας περιλαμβάνονται η τήρηση του αρχείου των αποφάσεων και των λοιπών σχετικών εγγράφων, η διεξαγωγή της αλληλογραφίας, η σύνταξη των πρακτικών των συνεδριάσεων, η προώθηση και δημοσίευση των αποφάσεων, καθώς και η ανάρτησή τους στην ιστοσελίδα του Δήμου και στον Διαδικτυακό τόπο Διαύγεια, η ενημέρωση των Δημοτικών Συμβούλων και των Προέδρων Συμβουλίων και Προέδρων Δημοτικών Κοινοτήτων επί θεμάτων που τους αφορούν και, γενικά, κάθε σχετική με τη λειτουργία του Δημοτικού Συμβουλίου εργασία.

3. Αρμοδιότητα της Υπηρεσίας αποτελεί και η προώθηση των σχετικών με τη συμμετοχή των πολιτών στις τοπικές υποθέσεις εργασιών, όπως και των εργασιών που αφορούν στην ενημέρωσή τους σε ατομική ή συλλογική βάση, επί των αποφάσεων του Δημοτικού Συμβουλίου που τους ενδιαφέρουν, όταν αυτοί καταθέτουν αναφορές και ερωτήσεις.

Άρθρο 22
Ισχύς - Εφαρμογή άλλων διατάξεων - Τροποποίηση κανονισμού
1. Η ισχύς του κανονισμού που λαμβάνεται με απόφαση του Δημοτικού Συμβουλίου αρχίζει από την ανάρτηση στο διαδικτυακό τόπο «Διαύγεια» και τη δημοσίευσή του σε πλήρες κείμενο, με τοιχοκόλληση σε ειδικό πίνακα του δημοτικού καταστήματος που είναι προορισμένος για αυτόν τον σκοπό. Η απόφαση του Κανονισμού Λειτουργίας του Δημοτικού Συμβουλίου αποστέλλεται για υποχρεωτικό έλεγχο νομιμότητας, σύμφωνα με τις διατάξεις των άρθρων 659 επ. Ν 5314/2026.

2. Η τροποποίηση του Κανονισμού γίνεται κατόπιν απόφασης του Δημοτικού Συμβουλίου που λαμβάνεται με την απόλυτη πλειοψηφία του συνόλου των μελών του.
Στην συνέχεια ο κ.Καλός , πήρε τον λόγο και είπε:

Θεωρώ ότι πρέπει να κρατήσουμε την μία δια ζώσης συνεδρίαση τον μήνα και επίσης να δοθεί στους επικεφαλής και τους Δημοτικούς Συμβούλους περισσότερος χρόνος ομιλίας, τουλάχιστον ένα επιπλέον λεπτό.

Κατόπιν πήρε τον λόγο ο κ.Δρακονταειδής και είπε:

Με το κανονισμό που έρχεται για ψήφιση, καταργούνται δημοκρατικές διαδικασίες, καθώς μπορούν από την μειοψηφία να τεθούν προς συζήτηση μόνο πέντε θέματα, ενώ επίσης, στην ουσία φιμώνονται οι πολίτες. Δεν θα συναινέσουμε ως παράταξη.

Ακολούθησε ψηφοφορία κατά την οποία υπέρ της πρότασης του Προέδρου του Δ.Σ. ψήφισαν 15 Δ.Σ., κατά της πρότασης ψήφισαν 9 (Βεργίνης Σπυρίδων, Καλός Χαράλαμπος, Λύγδας Σπυρίδων, Τσιρογιάννης Γεώργιος, Δρακονταειδής Κων/νος, Σέρβος Κων/νος,Θερμός Ευάγγελος, Βερροιώτης Ευάγγελος, Βεροιώτης Αλέξανδρος), ενώ Παρών δήλωσε ο κ.Μπελεγρίνος Σπυρίδων 
Μετά τα ανωτέρω, το Δ.Σ. αφού έλαβε υπόψη του την ανωτέρω εισήγηση
ΚΑΤΑ ΠΛΕΙΟΨΗΦΙΑ ΑΠΟΦΑΣΙΖΕΙ
Εγκρίνει την τροποποίηση του Κανονισμού Λειτουργίας Δημοτικού Συμβουλίου Λευκάδας, σύμφωνα με το άρθρο 120, παρ. 1γ Ν. 5314/2026, σε συνδυασμό με την υπ’ αριθ. 2804/20.01.2025 (ΦΕΚ 109/21.01.2025, τεύχος Β΄) Υπουργική Απόφαση «Πρότυπος Κανονισμός Λειτουργίας Δημοτικού Συμβουλίου», όπως αναλυτικά αναφέρεται στην εισήγηση.
   
Η απόφαση αυτή πήρε αρ. 137/2026.

                  
   Ο ΠΡΟΕΔΡΟΣ



           Τα παρόντα μέλη

       
      ΕΥΣΤΑΘΙΟΣ ΣΚΛΑΒΕΝΙΤΗΣ

